Kebakaran hutan di AS tingkat risiko Covid-19
Oleh KOSMO!

14 Ogos 2021, 6:30 pm
BOSTON, MASSACHUSETTS – Satu kajian mendapati pencemaran udara zarah kecil kesan daripada asap kebakaran hutan di bahagian barat Amerika Syarikat (AS) meningkatkan risiko jangkitan dan kematian Covid-19, lapor laman berita United Press International semalam.
Berdasarkan kajian yang diterbitkan dalam jurnal Science Advances itu, hampir 20,000 kes Covid-19 dan 750 kematian di negeri California, Oregon dan Washington antara bulan Mac dan Disember tahun lepas berkemungkinan berkaitan dengan peningkatan pencemaran udara zarah kecil atau dikenali sebagai PM2.5, terhasil daripada kebakaran hutan di kawasan-kawasan tersebut.
“Tahun 2020 membawa cabaran yang sukar dalam kesihatan awam iaitu dengan kewujudan pandemik Covid-19 dan kebakaran hutan di seluruh bahagian barat AS.
“Dalam kajian ini, kami menyediakan bukti yang mengatakan bahawa perubahan iklim, yang meningkatkan kekerapan dalam intensiti kebakaran hutan serta pandemik ini adalah satu gabungan yang memusnahkan,” kata penulis bersama kajian tersebut, Francesca Dominici.
Tambah Dominici, sama seperti sumber-sumber lain pencemaran udara, kebakaran hutan menghasilkan kadar PM2.5 yang tinggi, di mana zarah-zarah mikroskopik tidak dapat dilihat oleh mata kasar.
“Pendedahan kepada zarah-zarah tersebut menyebabkan masalah-masalah kesihatan yang utama, termasuk asma, penyakit paru-paru obstruktif kronik dan penyakit-penyakit berkaitan pernafasan serta boleh membawa maut,” katanya.

Berdasarkan data kajian tersebut, ketika aktiviti kebakaran hutan berada pada tahap terburuk di kawasan-kawasan terlibat iaitu pada 15 Ogos hingga 15 Oktober tahun lepas, tahap PM2.5 harian adalah lima kali lebih tinggi berbanding hari-hari biasa.
Daerah Whitman di Washington misalnya, merekodkan peratusan tertinggi bagi jumlah kes Covid-19 yang disebabkan oleh kadar tinggi PM2.5 ketika kebakaran hutan, iaitu pada lebih 18 peratus.
Sementara itu, sebanyak 41 peratus daripada kematian disebabkan virus itu di daerah Butte, California adalah disebabkan oleh kadar tinggi PM2.5 ketika kebakaran hutan.
“Perubahan iklim akan membawa kepada keadaan lebih panas dan kering di bahagian barat AS, sekali gus menyebabkan aktiviti kebakaran hutan mudah berlaku.
“Justeru, kajian ini menyediakan maklumat penting kepada pembuat dasar mengenai bagaimana kesan daripada satu krisis global, iaitu perubahan iklim dapat mengakibatkan kesan yang signifikan kepada pandemik Covid-19,” kata Dominici. – AGENSI


UPSI tubuh pusat penyelidikan pedagogi
Oleh ZULKIFLI MANZOR

14 Ogos 2021, 7:10 pm
PETALING JAYA – Universiti Pendidikan Sultan Idris (UPSI) menubuhkan Pusat Penyelidikan Pedagogi dan Inovasi (CPRI) bagi membantu mengukuhkan pedagogi dalam pengajaran di negara ini.
Naib Canselor UPSI, Prof. Datuk Dr. Md. Amin Md. Taff berkata, UPSI perlu ke hadapan dalam membantu negara membentuk hala tuju pembangunan pendidikan.
“UPSI tersohor dalam dunia pendidikan dalam melahirkan guru yang berbakti di seluruh negara.
“UPSI adalah kesinambungan zaman Sultan Idris Training College (SITC), Maktab Perguruan Sultan Idris (MPSI) dan Institut Perguruan Sultan Idris (IPSI) yang berjaya melahirkan tokoh pendidik, pemimpin, sasterawan dan sukarelawan yang hebat serta dikagumi,” katanya dalam satu kenyataan hari ini.
Timbalan Naib Canselor (Akademik dan Antarabangsa) UPSI, Prof. Dr. Marzita Puteh pula berkata, UPSI memiliki ramai pakar dalam bidang pedagogi yang akan digemblengkan menerusi CPRI.
Menurut beliau, UPSI komited merealisasikan teras utama universiti iaitu meningkatkan kualiti pengajaran dan pembelajaran (PdP) di semua peringkat pendidikan dalam pelbagai disiplin ilmu.

Jelas beliau, CPRI akan menekankan kepada pedagogi dan teknologi dalam semua bidang pendidikan iaitu Sains, Teknologi, Kejuruteraan dan Matematik (STEM), Sains Kemanusiaan, Bahasa dan Khas.
Sementara itu Pengarah CPRI, Prof. Dr. Abdul Rasid Jamian berkata, modul latihan berdasarkan disiplin ilmu yang ditetapkan akan dibangunkan secepat mungkin.
Kata beliau, CPRI akan turut membangunkan modul berdasarkan subjek ditawarkan di sekolah supaya graduan UPSI mengkhusus kepada subjek di sekolah.
“Bagi memantapkan gerak kerja CPRI, beberapa felo akan dilantik iaitu membabitkan akademia UPSI dan guru pakar yang hebat dan cemerlang peringkat nasional dalam sesuatu subjek.
“Bahagian Pembangunan Kokurikulum KPM dan pensyarah Institut Pendidikan Guru (IPG) juga akan dilibatkan supaya modul yang dibangunkan bertepatan dengan kehendak sasaran,” katanya.
CPRI juga kata beliau akan menjadi pusat pengumpulan data berkaitan pendidikan termasuk isu PdPR yang sedang diharungi kehidupan masyarakat.
“CPRI akan mengeluarkan sijil profesional pendidikan yang setaraf dengan lesen untuk mengajar,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kampung Orang Asli Terisu di Pahang kena PKPD
Oleh AMREE AHMAD

14 Ogos 2021, 6:57 pm
PUTRAJAYA – Sebuah lagi perkampungan masyarakat Orang Asli di Pahang bakal dikenakan Perintah Kawalan Pergerakan Diperketatkan (PKPD) bermula lusa hingga 29 Ogos ini melibatkan Kampung Orang Asli Terisu di Pos Terisu dalam Daerah Cameron Highlands.
Pos berkenaan mengandungi sejumlah 1,200 penduduk suku kaum Semai dari 313 keluarga yang termasuk membabitkan Kampung Sungai Getan, Kampung Telimau dan Kampung Jarik.
Menteri Kanan Kluster Keselamatan, Datuk Seri Hishammuddin Tun Hussein berkata, lapan lagi lokaliti di sekitar Sabah turut dilaksanakan PKPD meliputi Kampung Tuhau, Matunggong, Kudat; Kampung Sembirai Lebak Engad, Kota Belud; Perumahan Ladang Excellent Challenger II, Beluran; Pekan Donggongan, Penampang; Kampung Paka Kawiyan dan Kampung Matupang, Ranau serta Kampung Sungai Pukul dan Kampung Muhibbah Raya, Tawau.
“Satu lokaliti di negeri tersebut yang sepatutnya tamat PKPD hari ini disambung lagi iaitu Kampung Darau, Menggatal, namun tujuh lagi lokaliti di negeri itu berakhir PKPD seperti dijadualkan antaranya Kampung Tinusa 2, Sandakan; Kampung Klias Baru dan Kampung Melulugus, Beaufort serta Lorong Kuala Laut Likas, Kampung Warisan, Kampung Rakyat Baru dan Kuarters Imbas Jaya di Kota Kinabalu.
“Turut ditamatkan dua lokaliti dalam Daerah Rompin, Pahang iaitu Bandar Melati dan Ladang Senang selain Gugusan Semarak, PJU 5, Kota Damansara, Daerah Petaling, Selangor yang berakhir awal hari ini berbanding sepatutnya 19 Ogos,” katanya dalam kenyataan hari ini. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


6,500 kakitangan projek ECRL divaksin
Oleh NUR HUDA MUSA

14 Ogos 2021, 6:17 pm
PETALING JAYA – Kira-kira 6,500 kakitangan dan pekerja tapak binaan Projek Laluan Rel Pantai Timur (ECRL) bakal menerima vaksin melalui Program Imunisasi Industri Covid-19, kerjasama Awam-Swasta (PIKAS).
Ketua Setiausaha Kementerian Pengangkutan Malaysia, Datuk Isham Ishak yang juga merupakan Ahli Lembaga Pengarah Malaysia Rail Link Sdn Bhd (MRL) berkata, program vaksinasi itu dilaksanakan menggunakan tiga buah kem induk ECRL di negeri-negeri Pantai Timur sebagai Pusat Pemberian Vaksin Industri (PPVIN).
“MRL, sebagai pemilik projek ECRL, bersyukur dengan keputusan Jawatankuasa Petugas Khas Imunisasi Covid-19 (CITF) yang telah meluluskan permohonan cadangan penggunaan tiga kem induk ECRL untuk beroperasi sebagai PPVIN selain turut menyediakan bekalan vaksin yang mencukupi untuk tujuan vaksinasi kakitangan ECRL.
“Kelulusan tersebut membolehkan pemberian suntikan dos pertama kepada pekerja-pekerja ECRL pada bulan ini,” katanya dalam satu kenyataan di sini hari ini.
Menurutnya, kem-kem induk ECRL di Dungun dan Chukai, Terengganu serta Maran, Pahang akan beroperasi sebagai PPVIN selaras dengan strategi Pelan Pemulihan Negara (PPN) dalam memastikan sektor ekonomi kembali pulih menjelang hujung tahun ini.
Isham berkata, MRL bersama-sama dengan kontraktor utama projek ECRL, China Communications Construction (ECRL) Sdn. Bhd. (CCC-ECRL) akan menanggung semua kos proses vaksinasi bagi pekerja-pekerja ECRL termasuk caj penyediaan PPVIN dan yuran pentadbiran kepada pihak am serta swasta yang terlibat.

“Projek ECRL berterima kasih kepada Kerajaan Persekutuan kerana memberikan vaksin percuma kepada rakyat dan pada masa yang sama memberi peluang kepada projek ECRL untuk meningkatkan kesedaran vaksinasi dalam kalangan tenaga kerjanya,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hud Distribution edar 720 kotak susu Summerfield
Oleh LUQMAN RIDHWAN MOHAMED NOR

14 Ogos 2021, 5:05 pm
PETALING JAYA – Syarikat pengedar susu jenama Summerfield, Hud Distribution Sdn. Bhd. mengedarkan 720 kotak susu kepada petugas barisan hadapan di Pusat Pemberian Vaksin Stadium Bagan Serai, Perak baru-baru ini.
Pengarahnya, Noorhidayati Mohd. Zuhudin berkata, tujuan mereka mengedarkan susu berkenaan adalah untuk menggembirakan dan menceriakan petugas barisan hadapan yang bertugas di PPV tersebut.
Katanya, sebagai barisan hadapan yang menjaga keselamatan dan kesihatan rakyat, golongan tersebut perlu kekal sihat dan bertenaga.
“Hampir dua tahun dunia dan negara ini khususnya dilanda wabak menggerunkan itu, menyebabkan rutin harian petugas barisan hadapan berubah kerana terpaksa mengerah tenaga dan masa 24 jam sehari.
“Ia adalah pembunuh senyap yang kedatangannya tidak dapat dilihat dan dirasai. Petugas barisan hadapan terus berjuang untuk memberi rawatan terbaik kepada pesakit,” katanya dalam satu kenyataan.
Noorhidayati berkata, selain petugas barisan hadapan, susu itu juga turut diberikan kepada mereka yang sudah divaksin.

Selepas selesai mengedarkan susu Bagan Serai, katanya, mereka akan ke PPV Ipoh, Tanjung Malim, Pulau Pinang, Kedah dan Perlis dalam masa terdekat. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kes varian Lambda di Jepun berkait dengan Olimpik
Oleh KOSMO!

14 Ogos 2021, 5:30 pm
TOKYO – Sumber kerajaan memberitahu bahawa seorang wanita yang merupakan kes pertama jangkitan varian Lambda di Jepun mempunyai kaitan dengan temasya Sukan Olimpik 2020 yang berakhir baru-baru ini, lapor agensi berita Kyodo News kelmarin.
Wanita berusia lingkungan 30-an itu mengembara ke Peru di mana varian tersebut mula-mula dikesan dan dikhuatiri menjadi lebih mudah berjangkit serta lebih kebal terhadap vaksin.
Menurut sumber itu, wanita tersebut tiba di Lapangan Terbang Haneda di Tokyo pada 20 Julai lalu bersama kad akreditasi Olimpik.
Institut Penyakit Berjangkit Nasional mengesahkan dia dijangkiti varian itu selepas didapati positif dalam hasil ujian Covid-19 yang dijalankan di lapangan terbang.
Sumber itu berkata wanita itu tidak mengalami sebarang simptom dan sudah dipindahkan ke kemudahan kuarantin.
Sehingga Ahad lalu, kes jangkitan Covid-19 yang dikaitkan dengan Olimpik 2020 adalah sebanyak 553.

Pertubuhan Kesihatan Sedunia (WHO) melabel strain Lambda sebagai varian berkepentingan (VOI).
Varian Lambda belum dianggap sebagai varian yang dibimbangi di Jepun.
Ketua Institusi Nasional yang mempengerusikan panel respons pandemik Kementerian Kesihatan, Takaji Wakita berkata varian Lambda akan menjadi varian yang dibimbangi jika jumlah kes melibatkan varian itu meningkat. -Agensi


Ramai rakyat belum dapat ‘feel’ Hari Kebangsaan
Oleh MOHAMAD NAUFAL MOHAMAD IDRIS

14 Ogos 2021, 5:14 pm
SHAH ALAM – Pemasangan jalur gemilang yang masih berkurangan ketika ini berkemungkinan disebabkan oleh belum merasai kehangatan bulan kebangsaan.
Pesuruhjaya Pas Selangor, Datuk Dr. Ahmad Yunus Hairi berkata, pihaknya yakin pemasangan akan lebih giat terutama dalam tempoh seminggu sebelum Hari Kebangsaan pada 31 Ogos ini.
Katanya, generasi muda juga masih menebal semangat kecintaan mereka dengan mengekspresikan dalam platform sosial media mereka.
“Mungkin ‘feel’ nak pasang bendera itu belum sampai lagi tetapi saya yakin, ada di antara mereka akan kibarkan Jalur Gemilang seminggu sebelum 31 Ogos.
“Kita berharap semua rakyat tidak mengenal agama atau kaum untuk sama-mengibarkan jalur gemilang bagi
meluahkan semangat patriotik dan rasa bangga menjadi rakyat negara ini,” katanya ketika ditemui pemberita hari ini.
Terdahulu beliau melancarkan Kempen Kibarkan Jalur Gemilang peringkat Pas Selangor.

Mengulas lanjut, Ahmad Hairi berkata, pengorbanan rakyat terdahulu dalam memperjuangkan kemerdekaan Malaysia wajar dikenang sampai bila-bila sebagai tanda sokongan kita terhadap mereka. – K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pekerja kedai makan, hotel divaksin segera
Oleh ASLIZA MUSA

14 Ogos 2021, 4:57 pm
IPOH – Kerajaan Perak telah mengemukakan cadangan supaya pekerja bagi sektor makanan dan minuman serta pelancongan diberikan vaksin segera.
Menteri Besar, Datuk Saarani Mohamad berkata, cadangan tersebut diputuskan dalam perbincangan pada mesyuarat Jawatankuasa Keselamatan Khas Negeri (JKKN) yang berlangsung semalam.
Beliau berpendapat, adalah lebih baik untuk pekerja restoran dan kakitangan hotel diberi vaksin terlebih dahulu untuk mengelak risiko jangkitan.
Saarani.
“Mereka perlu diberi vaksin kerana ia adalah adil kepada pelanggan yang telah lengkap divaksinasi tetapi terpaksa berhadapan risiko tinggi.
“Kita telah putuskan dalam mesyuarat JKKN dan hantar cadangan itu kepada Jawatankuasa Teknikal Majlis Keselamatan Negara,” katanya.
Kerajaan baru-baru ini mengumumkan kelonggaran prosedur operasi standard (SOP) dengan membenarkan individu yang sudah lengkap divaksin untuk ‘dine-in’ di restoran bermula Selasa lalu.

Perdana Menteri, Tan Sri Muhyiddin Yasin dilaporkan berkata, kebenaran itu hanya untuk mereka yang menetap di negeri yang sudah berada di bawah fasa dua Pelan Pemulihan Negara (PPN) dan seterusnya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Empat ekor gajah dipindahkan Taman Pemuliharaan Gajah Tasik Kenyir
Oleh HARIS FADILAH AHMAD

14 Ogos 2021, 5:17 pm
JERANTUT – Empat ekor gajah liar yang merayau berhampiran ladang sawit Felda Kota Gelanggi 3 di sini berjaya dijinakkan dalam operasi penangkapan dan pemindahan oleh Jabatan Perlindungan Hidupan Liar dan Taman Negara (Perhilitan) Pahang di sini hari ini.
Pengarah Perhilitan Pahang, Rozidan Md. Yasin berkata, operasi memindahkan gajah liar melibatkan 18 anggota Unit Tangkapan Gajah (UTG) Pusat Konservasi Gajah Kebangsaan (PKGK) Kuala Gandah itu mengambil masa tiga jam selepas bermula pukul 9.30 pagi tadi.
“Dalam operasi ini dua ekor gajah denak iaitu Rambai dan Kasturi yang dibawa dari PKGK Kuala Gandah Lanchang digunakan untuk operasi penangkapan.
“Empat ekor gajah liar ini merupakan ahli kawanan terdiri daripada 20 hingga 30 ekor gajah yang masih merayau-rayau di kawasan Hutan Simpan Tekam berdekatan perkampungan pesisir Sungai Pahang di mukim Tembeling Tengah, Pulau Tawar dan kawasan ladang Felda,”katanya di sini hari ini.
Menurut Rozidan, Perhilitan memindahkan dua ekor gajah yang ditangkap itu ke Taman Pemuliharaan Gajah Tasik Kenyir, Terengganu hari ini manakala operasi pemindahan dua ekor lagi akan dilakukan esok.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kumbang kura-kura merayap dalam usus lelaki
Oleh KOSMO!

14 Ogos 2021, 5:00 pm
BETHESDA, MARYLAND – Sekumpulan doktor yang menjalankan prosedur kolonoskopi ke atas seorang pesakit terkejut apabila menemui seekor kumbang kura-kura yang masih hidup dalam ususnya, lapor laman berita Oddity Central, semalam.
Berdasarkan kajian kes yang diterbitkan dalam jurnal ACG Case Reports itu, serangga tersebut ditemui dalam usus seorang pesakit berusia 59 tahun ketika proses itu dilakukan untuk mengesan luka, ulser atau ketumbuhan.
Kumpulan doktor itu mengesyaki haiwan tersebut masuk ke dalam mulut lelaki berkenaan ketika dia sedang tidur.
Pesakit diberikan sejenis minuman koktel yang mengandungi polietilena glikol, iaitu sejenis julap osmotik yang digunakan untuk merawat sembelit.
Bahan tersebut dipercayai telah mempercepatkan ‘perjalanan’ kumbang kura-kura tersebut di dalam sistem pencernaan pesakit itu sehingga ia sampai ke bahagian usus.
“Penyediaan proses kolonoskopi mungkin telah membantu serangga tersebut untuk melepaskan diri daripada enzim pencernaan di perut dan usus kecil di bahagian atas,” kata penulis kajian kes tersebut.

Kajian kes tersebut bagaimanapun tidak menyatakan sama ada serangga itu berjaya dikeluarkan daripada usus pesakit berkenaan dalam keadaan masih hidup ataupun tidak. – AGENSI


Pengusaha bas terima set makanan asasi
Oleh ABD. RAZAK OSMAN

14 Ogos 2021, 5:10 pm
SHAH ALAM – Pengusaha Bas Sekolah Selangor, Putrajaya dan Kuala Lumpur (PBSSPKL) yang terkesan akibat pandemik Covid-19 dibantu menerusi 1,147 set makanan asasi, hari ini.
Setiausaha Majlis Agama Islam Selangor (MAIS) Dr. Ahmad Shahir Makhtar berkata, setiap satu set makanan itu bernilai RM100 dengan nilai keseluruhan berjumlah RM114,700.
“Sumbangan yang diberikan dalam bentuk makanan asasi iaitu beras, minyak, tepung, gula dan lain-lain,” katanya dalam kenyataan hari ini.
Sementara itu Pengerusi PBSSPKL, Mohamad Harun Mohamad Sidik memberitahu, kesemua sumbangan itu akan diedarkan kepada ahli-ahlinya selewatnya sehingga Selasa depan.
Tambah beliau, bantuan yang diagihkan ini secara langsung membantu meringankan kos perbelanjaan seharian pengusaha-pengusaha bas sekolah ketika ini.
“Saya merayu agar bantuan seperti ini dapat diteruskan sekiranya sekolah masih tidak dibuka pada tahun ini,” jelasnya.  -K !ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lima dipercayai geng kongsi gelap ditahan
Oleh NORHAYATI YAHAYA

14 Ogos 2021, 5:25 pm
KLANG – Lima lelaki dipercayai terlibat dalam kegiatan kongsi gelap Geng 08 ditangkap di dalam tiga serbuan berasingan sekitar daerah ini baru-baru ini.
Penangkapan kesemua suspek berusia 17 hingga 24 tahun dilakukan pada Rabu lalu susulan penularan video berdurasi 30 saat memaparkan aktiviti sambutan hari jadi dengan memotong kek menggunakan
pedang samurai.
Ketua Polis Daerah Klang Utara, Asisten Komisioner Nurulhuda Mohd. Salleh berkata, berdasarkan pemeriksaan video yang dikesan pukul 8 pagi hari sama itu disyaki berlaku di sebuah rumah di kawasan Batu 10 Jalan Kapar di sini.
NURULHUDA
“Turut di kesan dari hasil pemerhatian dalam video tersebut terdapat logo atau lambang dipercayai dari sebuah kumpulan kongsi gelap Geng 08 yang telah diwartakan sebagai pertubuhan haram dibawah kesalahan Akta Pertubuhan 1966.
“Rakaman video tersebut juga memaparkan sekumpulan lelaki telah melakukan kesalahan melanggar prosedur operasi standard (SOP) Perintah Kawalan Pergerakan (PKP),” katanya dalam kenyataan hari ini.
Menurut Nurulhuda, bertindak atas maklumat, pihaknya kemudiannya menahan kelima-lima suspek tersebut.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Media mula berkampung di PMO
Oleh MOHD. HUSNI MOHD. NOOR

14 Ogos 2021, 5:00 pm
PUTRAJAYA – Pengamal media mula ‘berkampung’ di luar bangunan Kompleks Bangunan Pejabat Perdana Menteri (PMO), di sini bagi mendapatkan perkembangan terkini situasi politik negara.
Lebih 20 pengamal media termasuk wartawan dan jurukamera pelbagai agensi dan berita tempatan mula berkumpul sejak pukul 3 petang tadi.
Ia susulan laporan kononnya Perdana Menteri, Tan Sri Muhyiddin Yassin akan mengadakan mesyuarat tergempar, petang ini.
Sebelum ini, media melaporkan satu mesyuarat Kabinet tergempar akan berlangsung petang ini, ketika kerajaan Perikatan Nasional (PN) diketuai Muhyiddin difahamkan sudah hilang majoriti.
Memetik sumber Utusan Malaysia, mesyuarat yang akan diadakan di Putrajaya itu akan dihadiri oleh menteri-menteri dan timbalan menteri.
Mesyuarat Kabinet itu diadakan selang 24 jam selepas Muhyiddin mengumumkan pelawaan rentas parti kepada parti-parti di luar PN untuk membantunya meraih undi percaya di Parlimen September ini.

Dalam perutusannya petang semalam, Muhyiddin menyatakan tujuh tawaran kepada Ahli Parlimen pembangkang bagi meraih sokongan supaya kerajaan PN kekal berfungsi.
Tinjauan di luar bangunan kompleks PMO mendapati, sehingga pukul 4.30 petang tadi, tiada kenderaan menteri atau timbalan menteri dilihat memasuki pintu utama ke kompleks berkenaan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ismail Sabri zahirkan ucapan takziah buat waris perajurit
Oleh EDDY AQMAL MOHAMED HAMIDI

14 Ogos 2021, 5:42 pm
PETALING JAYA – Timbalan Perdana Menteri, Datuk Seri Ismail Sabri Yaakob menzahirkan ucapan takziah kepada ahli keluarga empat anggota Tentera Udara Diraja Malaysia (TUDM) yang terkorban dalam insiden tembakan di Skuadron 330, Kota Samarahan, Kuching, Sarawak semalam.
Menerusi satu kenyataan, Ismail Sabri memaklumkan bahawa Kementerian Pertahanan dan Angkatan Tentera Malaysia (ATM) amat terkesan serta berduka cita dengan insiden tersebut.
MAYAT salah seorang anggota TUDM yang terbunuh dalam kejadian tembakan dibawa ke Hospital Umum Sarawak, Kuching untuk proses bedah siasat semalam.
“Selaku Menteri Pertahanan, saya menzahirkan ucapan takziah kepada waris-waris semua perajurit negara terbabit iaitu Allahyarham Koperal Udara Mohammad Ehsan Sehamat, Allahyarham Koperal Udara Sharif Mohd. Siddiq Al-Attas Wan Sabli, Mendiang Koperal Udara Ho Swee Boon dan Mendiang Laskar Udara Kanan (LUK) Nesly Anak Nabau.
“Saya doakan semoga seluruh keluarga mangsa terlibat tabah menghadapi situasi sukar ini dan pihak TUDM juga telah menguruskan semua urusan berkaitan pengkebumian jenazah termasuk urusan kebajikan waris perajurit terlibat,” kata kenyataan itu hari ini.
Jelas beliau, ATM melalui Panglima Tentera Udara, Jeneral Tan Sri Ackbal Abdul Samad TUDM telah mengambil inisiatif menyantuni keluarga mangsa di Sarawak dan menyampaikan sumbangan kebajikan yang sewajarnya kepada kesemua waris mangsa yang terlibat.
“Saya sekali lagi menzahirkan ucapan takziah kepada waris perajurit TUDM dan berharap ahli keluarga masing-masing tabah menghadapi situasi ini. Ianya merupakan satu kehilangan besar kepada ATM dan TUDM khususnya.

“Saya juga mengambil kesempatan ini untuk merakamkan setinggi-tinggi penghargaan di atas segala jasa dan sumbangan perajurit-perajurit tersebut sepanjang dalam perkhidmatan,” ujarnya.
Ismail Sabri menambah, pihaknya berharap tiada sebarang spekulasi dan penyebaran berita tidak benar berhubung kejadian ini sehingga selesai siasatan oleh pihak Polis Diraja Malaysia (PDRM) bagi menjaga sensitiviti serta nama baik ahli keluarga perajurit yang terlibat.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lebih 300,000 orang berjaya divaksin menerusi Program Movak
Oleh NOR SHAFAWATI YUP

14 Ogos 2021, 4:33 pm
JELEBU – Seramai 300,706 individu di seluruh negara telah menerima suntikan vaksin Covid-19 menerusi Program Mobilisasi Vaksin Komuniti (Movak) sejak ia dilancarkan pada Jun lalu.
Menteri Perpaduan Negara, Datuk Halimah Mohamad Sadique berkata, program Movak itu merupakan satu inisiatif untuk menyokong apa yang sedang dilaksanakan menerusi Program Imunisasi Covid-19 Kebangsaan (PICK).
“Movak dilaksanakan dengan menggunakan 25 buah bas yang telah diubah suai dan bas-bas tersebut telah berada di negeri-negeri.
“Seramai 300,706 orang telah menerima vaksin di Pusat Pemberian Vaksin (PPV) Bergerak Movac ini dan daripada jumlah berkenaan seramai 201,288 orang telahpun menjadi penerima dos pertama dan 99,418 lengkap terima dos kedua,” katanya.
Beliau berkata demikian ketika melancarkan Bas Movak Daerah Jelebu di Dewan Perpaduan Simpang Pertang di sini hari ini.
Menurutnya, pada program hari ini seramai 300 orang penduduk dari kawasan Simpang Pertang telah menerima suntikan vaksin Covid-19.

Dalam pada itu, Halimah turut menyempurnakan pengagihan 250 kotak makanan Unit Transformasi Masyarakat India Malaysia (MITRA) untuk Parlimen Jelebu dan Jempol. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Maut digilis selepas motosikal jatuh bawah treler
Oleh ABDUL RASHID ABDUL RAHMAN

14 Ogos 2021, 4:48 pm
KUANTAN – Seorang pekerja Alam Flora maut digilis sebuah treler selepas motosikal ditunggangnya terjatuh ketika melalui jalan yang sedang diselenggara di Jalan Permatang Badak berhampiran Kedai Buah Pok Dok di sini malam tadi.
Difahamkan semasa kejadian, mangsa Amiruddin Abdul Latif,17, melalui jalan yang ditutup untuk penyelenggaraan sebelum terjatuh di sebelah jalan yang dibuka untuk laluan kenderaan.
Ketua Jabatan Siasatan dan Penguatkuasaan Trafik Pahang, Kamarulzaman Jusoh berkata, kejadian kira-kira pukul 11.10 malam itu berlaku ketika mangsa dalam perjalanan daripada Kuantan Bypass ke Sungai Isap di sini.
“Apabila sampai di tempat kejadian ketika pemandu treler sedang bergerak lurus, motosikal ditunggang mangsa yang melalui sebelah kiri jalan terjatuh ke bawah treler di sebelah kanan jalan.
“Pemandu treler hanya menyedari mangsa terjatuh selepas dimaklumkan oleh pekerja penyelenggaraan jalan yang berada di tepi laluan tersebut,” katanya di sini, hari ini.
Menurutnya, susulan kejadian itu, mangsa mengalami kecederaan parah di bahagian kepala meninggal dunia di tempat kejadian.

Katanya, hasil siasatan awal mendapati kemalangan berlaku di atas kecuaian penunggang motosikal yang gagal mengawal kenderaan dan tidak mengikut tanda lalulintas di kawasan jalan dalam pembaikan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pulau peranginan utama dijangka dibuka awal September
Oleh NOR IDAYU BOSRO

14 Ogos 2021, 4:37 pm
PUTRAJAYA – Kementerian Pelancongan, Seni dan Budaya menjangkakan pembukaan semula pulau-pulau peranginan utama di negara ini dapat dilaksanakan pada awal bulan September depan tertakluk kepada keputusan semasa berdasarkan prosedur operasi standard (SOP) yang akan ditentukan kerajaan.
Kesediaan itu selaras dengan sasaran imuniti kelompok di pulau-pulau utama seperti Langkawi, Pangkor, Redang, Tioman dan Perhentian yang dijangka dapat dicapai pada akhir bulan Ogos ini hasil program vaksinasi yang dipergiat ketika ini.
Menterinya, Datuk Nancy Shukri berkata, pihak kementerian juga sedang mengemas kini dan menyiapkan SOP-SOP berkaitan sektor pelancongan.
“Cadangan pembukaan semula sektor pelancongan hendaklah dilaksanakan dengan teliti dan berhati-hati.
“Ini bagi mengelakkan berlakunya penularan Covid-19 hingga menyebabkan penutupan semula dibuat yang akan menjejaskan keseluruhan rantaian sektor pelancongan terlibat,” katanya dalam kenyataan di sini hari ini.
Nancy terdahulu mengadakan sesi libat urus secara maya dengan 15 wakil persatuan dalam kalangan penggiat industri hari ini.

Turut hadir Ketua Setiausaha MOTAC, Datuk Noor Zari Hamat bersama barisan pengurusan tertinggi kementerian dan pejabat MOTAC negeri.
Nancy berkata, sesi libat urus itu penting bagi membolehkan penggiat industri bersiap sedia ke arah pembukaan sektor pelancongan terutama melibatkan pulau-pulau peranginan utama negara dalam masa terdekat. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bergelar pengarah, Hairul Azreen tidak kisah dikritik
Oleh HARYATI KARIM

14 Ogos 2021, 4:27 pm
PETALING JAYA – Bergelar pengarah buat kali pertama menerusi filem Ada Hantu, pelakon Hairul Azreen tidak kisah andai karyanya dikritik penonton.
Hairul yang berpengalaman lebih sedekad sebagai pelakon menyedari hakikat bahawa bukan semua orang suka dengan apa dilakukannya.
Sebelum filem Ada Hantu ditayangkan, Hairul terlebih dahulu dikritik kerana poster filem tersebut yang disuntingnya sendiri diklasifikasikan sebagai amatur dan kurang berkualiti.
“Sebenarnya apa sahaja yang kita buat pasti akan dikritik. Bagi saya kita jangan berhenti untuk buat yang terbaik. Jika mendengar cakap orang, saya tidak akan hasilkan satu filem pun.
“Saya tahu tidak semua orang suka dengan kerja kita, saya cuba lakukan yang terbaik untuk naikkan martabat filem Malaysia,” ujarnya yang ditemubual pada sidang akhbar secara virtual filem Ada Hantu
baru-baru ini.
Terkenal sebagai pelakon filem aksi antaranya menerusi Paskal dan Wira, keputusan Hairul untuk muncul dengan sebuah karya seram sebagai buah tangan pertamanya selaku pengarah agak mengejutkan peminatnya.

Namun, suami kepada pelakon Hanis Zalikha itu mempunyai alasan tersendiri apabila memilih genre seram sebagai karya pertamanya.
“Semua orang tahu Malaysia dan Indonesia popular dengan kisah-kisah hantu. Jadi, cerita hantu memang cukup sinonim denga masyarakat kita. Oleh sebab itu, saya rasakan genre seram sangat sesuai untuk saya tampilkan pada tahun 2021.
“Walaupun sudah banyak cerita seram sebelum ini, saya boleh janjikan ada kelainan dengan filem Ada Hantu,” ujar Hairul yang turut berlakon sebagai Talha dalam filem tersebut.
Selain cabaran sebagai pengarah buat kali pertama, menurut Hairul perkara paling sukar adalah untuk meyakinkan Zahiril Adzim menerima tawaran lakonan filem Ada Hantu.
Selain terlalu kerap melakonkan filem bergenre seram, Zahiril juga terkenal sebagai pelakon yang memilih skrip.
“Bukan senang mahu Zahiril bersetuju untuk berlakon dalam filem ini. Dia tanya adakah saya tahu mengarah atau tidak? (ketawa).
“Apapun saya berterima kasih kepada semua barisan pelakon kerana meletakkan kepercayaan kepada saya. Saya sedar saya masih terlalu baru dalam bidang pengarahan,” kata Hairul tentang filem yang merupakan idea asal pengarah filem Paskal, Adrian Teh.
Filem Ada Hantu lakonan Hairul, Zahiril Adzim, Shiqin Kamal, Nafiez Zaidi dan Elvina Chua itu telah mula ditayangkan secara eksklusif di platform Disney+ Hotstar bermula 13 Ogos. – K! ONLINE


Kilang tidak serik cemar habuk berdepan tindakan tegas
Oleh NUR SHARIEZA ISMAIL

14 Ogos 2021, 4:52 pm
SEPANG – Sebuah kilang yang menjalankan aktiviti peleburan aluminium di Telok Panglima Garang, Kuala Langat dekat sini dikenakan tindakan notis penahanan operasi kelengkapan (POK) oleh pihak Jabatan Alam Sekitar (JAS), semalam.
Pengarah JAS Negeri Selangor, Nor Aziah Jaafar berkata, tindakan itu diambil ekoran kegagalan alat kawalan pencemaran udara berfungsi hingga menyebabkan pencemaran habuk ke kawasan berhampiran.
Katanya, operasi kira-kira pukul 3 petang itu dijalankan sepasukan penguat kuasa JAS Cawangan Sepang berdasarkan aduan yang diterima terhadap kilang berkenaan yang beroperasi sejak tiga tahun lalu.
“Kesalahan tersebut juga merupakan kesalahan berulang dan kali kedua dilakukan di mana sebelum ini pemilik premis berusia 50-an itu pernah melakukan kesalahan sama pada April lalu.
“Disebabkan itu, kilang berkenaan berdepan dengan tindakan lebih tegas dan JAS telah menahan operasi kilang terbabit selain menyita peralatan peleburan sehingga pihak kilang mengambil tindakan pembaikan,” katanya di sini hari ini.
Menurut beliau, bagi kesalahan sebelum ini, pihaknya akan mengemukakan kertas siasatan kepada Timbalan Pendakwa Raya untuk pendakwaan di mahkamah.

Katanya, bagi kes terbaharu itu pula, siasatan akan dibuat di bawah Seksyen 38(1)(a) Akta Kualiti Alam Sekeliling 1974. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dakwaan 40 mayat Covid-19 tidak dituntut adalah palsu
Oleh NOR SHAFAWATI YUP

14 Ogos 2021, 4:28 pm
SEREMBAN – Satu audio tular kononnya lebih 40 mayat berbangsa India yang meninggal dunia akibat Covid-19 tidak dituntut di Hospital Tuanku Ja’afar (HTJ) Seremban adalah tidak benar.
Pengerusi Jawatankuasa Bertindak Sumber Manusia, Perladangan dan Hal Ehwal Bukan Islam Negeri Sembilan, J. Arul Kumar ketika menafikan perkara itu berkata, pihaknya telah menjalankan siasatan setelah menerima aduan mengenai audio tersebut yang kini tular di media sosial termasuk aplikasi WhatsApp.
“Kita telah pun siasat memang tidak timbul isu yang didakwa, ada pihak pihak cuba menularkan satu mesej bahawa terdapat lebih 40 mayat berbangsa India yang meninggal dunia akibat Covid-19 tidak dituntut oleh keluarga mereka di Seremban.
“Dalam masa pandemik saya mohon jangan buat perkara yang menimbulkan rasa tidak selesa dalam kalangan masyarakat India di negeri ini dan jangan sebarkan audio sebegini yang tidak benar,” katanya ketika dihubungi Kosmo di sini hari ini.
Jelas Arul, beliau juga telah menghubungi Pengarah HTJ Seremban untuk mendapatkan penjelasan dan pihak hospital memaklumkan perkara tersebut tidak pernah berlaku.
“Semua mayat berbangsa India yang meninggal dunia di hospital akibat Covid-19 telah dituntut oleh keluarga masing-masing dan saya tidak pasti apa motif,” katanya.

Sementara itu, Pengarah HTJS, Dr Zaleha Mohd Nor mengesahkan isu lambakan mayat tidak dituntut akibat Covid-19 adalah palsu dan tidak berlaku sepertimana yang ditularkan melalui audio berbahasa Tamil.
Semalam, tular sebuah audio berbahasa Tamil mengatakan terdapat lebih 40 mayat berbangsa India yang meninggal dunia akibat Covid-19 tidak dituntut dan berlambak di bilik mayat HTJS. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Perak akan terima 1 juta dos vaksin
Oleh ASLIZA MUSA

14 Ogos 2021, 4:42 pm
IPOH – Kadar vaksinasi Covid-19 di Perak dijangka meningkat selepas kerajaan negeri dijadualkan menerima 1,023,924 dos vaksin pada bulan ini.
Menteri Besar, Datuk Saarani Mohamad berkata, bekalan vaksin tersebut akan diterima secara berperingkat-peringkat di mana sebanyak 150,720 dos telah diperolehi setakat ini.
Jelas beliau, sekiranya bekalan itu tiba seperti dijadualkan, ia akan menjadi jumlah vaksin tertinggi diterima negeri ini berbanding 824,320 dos pada bulan lalu.
“Jika jumlah itu dapat dimanfaatkan sepenuhnya, Perak mampu mencapai syarat ketiga nilai ambang iaitu kadar vaksinasi Covid-19 mencecah 40 peratus menjelang bulan September untuk beralih ke Fasa Tiga Pelan Pemulihan Negara (PPN).
“Bagaimana pun, faktor jumlah kes harian perlu diambil kira kerana untuk memasuki Fasa Tiga PPN, jumlah kes harian mesti di bawah angka 300 kes bagi tujuh hari berturut-turut,” katanya.
Beliau berkata demikian semasa melawat Pos Kawalan Tempat Kejadian (PKTK) Taman Meru 2B, di sini hari.

Saarani berkata, program vaksinasi di Perak turut merekodkan pencapaian yang signifikan sepanjang minggu ini apabila jumlah suntikan harian menunjukkan peningkatan yang sangat baik.
Jelasnya, ini dapat dilihat apabila Perak merekodkan 31,923 suntikan harian pada 9 Ogos lalu di mana jumlah itu bertambah menjadi 36,585 suntikan pada 11 Ogos lalu. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bayi lahir ketika pandemik miliki IQ rendah
Oleh KOSMO!

14 Ogos 2021, 4:30 pm
PROVIDENCE, RHODE ISLAND – Satu kajian baharu mendapati bayi yang lahir ketika pandemik Covid-19 berpotensi mempunyai kecerdasan otak atau IQ yang lebih rendah, lapor akhbar Daily Mail, semalam.
Pengesanan penurunan IQ itu dipercayai didorong oleh kekurangan interaksi bayi dengan dunia luar ketika perintah berkurung dilaksanakan.
Kajian yang dijalankan oleh sekumpulan penyelidik dari Universiti Brown itu mendedahkan bayi yang lahir sejak Mac 2020 mempunyai kemahiran kognitif, lisan dan motor yang lebih rendah berbanding yang lahir sebelum wabak Covid-19.
Purata IQ untuk kanak-kanak berusia tiga bulan hingga tiga tahun turut jatuh daripada sekitar 100 sebelum pandemik kepada 79 ketika pandemik.
Penurunan itu pula adalah lebih buruk dalam kalangan kanak-kanak lelaki dan mempunyai latar belakang yang miskin.
Menurut ketua penyelidik, Dr. Sean Deoni, faktor utama yang membawa kepada penurunan prestasi perkembangan kanak-kanak dalam kajian tersebut adalah tekanan yang dihadapi ibu bapa ketika bekerja dari rumah.

Selain itu, pemakaian pelitup muka turut memberi kesan kepada perkembangan bayi kerana mereka tidak dapat belajar daripada ekspresi muka.
“Kebimbangan terhadap jangkitan dan kehilangan pekerjaan telah menambah tekanan kepada ibu bapa, manakala bagi yang bekerja dari rumah, mereka berdepan dengan cabaran untuk bekerja dan menjaga anak,” katanya.
Tambah Deoni, apabila ibu bapa tertekan, interaksi dengan anak akan berkurang dengan ketara.
“Meskipun penurunan IQ pada peringkat awal tidak akan menjamin bahawa kanak-kanak tersebut kurang bijak pada masa akan datang, kemampuan untuk memperbetulkan keadaan itu menjadi semakin berkurang apabila kanak-kanak itu meningkat usia,” ujarnya. – AGENSI


Luna Maya akan tolak jika dilamar Ariel Noah
Oleh MOHAMMAD SHAHEMY AZMI

14 Ogos 2021, 4:32 pm
JAKARTA – Pelakon dan model jelita asal negara seberang, Luna Maya mengakui bahawa hatinya kini sudah berubah dan tidak mungkin akan menerima bekas kekasihnya, Ariel Noah jika dia dilamar penyanyi tersebut.
Perkara itu didedahkan Luna ketika dia disoal oleh pelakon, Boy William baru-baru ini sama ada dia masih mempunyai hati terhadap Ariel atau tidak.
“Kalau Ariel Noah mahu awak kembali, apa jawapan awak?” soal Boy William.
Terkejut dengan pertanyaan yang diajukan, Luna dengan tenang menjawab semula pertanyaan berkenaan dengan memberitahu bahawa dia akan menolak lamaran tersebut.
Bahkan, Luna turut memberitahu bahawa dirinya kini sudah pun mempunyai teman lelaki.
“I’m sorry, I’m taken (maaf, saya sudah mempunyai kekasih),” jawab Luna sambil ketawa.

Kisah cinta antara kedua-dua selebriti itu sebelum ini bukan rahsia lagi. Walaupun telah berpisah pada 2010, Luna dan Ariel masih lagi berkawan baik sehingga ke hari ini.
Tahun lalu, Luna pernah mengakui tidak mustahil jika suatu hari nanti dia akan kembali bersama bekas kekasihnya itu sebelum tekad membulatkan pendiriannya baru-baru ini untuk tidak akan kembali kepada Ariel jika dia dilamar. – K! ONLINE


Rujukan EPL 2021/2022 – Kod penyertaan Liga Fantasi Kosmo!
Oleh KOSMO!

14 Ogos 2021, 4:56 pm
SAINGAN Liga Perdana Inggeris (EPL) sudah membuka tirai bagi musim baharu 2021/2022 yang menyaksikan Arsenal tewas 0-2 kepada pasukan yang baru dinaikkan pangkat, Brentford awal pagi tadi.
Kosmo! kali ini ingin berkongsi senarai pasukan, pengurus dan pemain untuk rujukan serta pengetahuan semua peminat terutamanya kepada para pemain Liga Fantasi Kosmo!

Kosmo! juga telah melancarkan saingan Liga Fantasi Kosmo! musim 2021/22 yang menggunakan platform Fantasy Premier League (FPL) sejak Rabu lepas.
Sambutan yang diberikan oleh peminat saingan Liga Perdana Inggeris (EPL) untuk bertanding dalam Liga Fantasi Kosmo! yang dianjurkan secara percuma cukup memberangsangkan.
Bagaimanapun, terdapat aduan bahawa peserta yang sudah mendaftar menerusi imbasan Kod QR  tidak dapat menyertai Liga Fantasi Kosmo! kerana terlepas kod liga serta link yang disediakan pada borang penyertaan.
Bagi peserta-peserta yang sudah mendaftar tapi terlepas untuk menyertai Liga Fantasi Kosmo!, mereka boleh berbuat demikian dengan memasukkan kod liga iaitu kulzip.

Paling penting adalah peserta harus Like dan Follow laman sosial Facebook, Instagram dan Twitter, Kosmo! Online agar tidak terlepas maklumat penting dan semasa.

Bagi yang belum mendaftar, peserta boleh mengimbas kod QR yang diberikan menerusi akhbar Kosmo! atau platform media sosial Kosmo! Online di Facebook, Instagram dan Twitter.
Jangan lepaskan peluang untuk menyertai Liga Fantasi Kosmo! kerana hadiah keseluruhan bernilai RM50,000 menanti pemenang dengan RM200 diberikan secara mingguan kepada lima pemenang yang mengumpul mata tertinggi tertakluk terma dan syarat.
Nama lima pemenang hanya akan diumumkan pada akhbar Kosmo! dalam tempoh dua hari selepas tamat perlawanan terakhir EPL mingguan dan pemenang tersenarai perlu menghubungi Kosmo! di talian 03-7455 6488 bagi tujuan tuntutan hadiah wang tunai. – K! ONLINE


Giliran Nana Mahazan pula tampil berhijab
Oleh MOHAMMAD SHAHEMY AZMI

15 Ogos 2021, 10:30 pm
PETALING JAYA – Penyanyi dan juga pengacara, Nana Mahazan dilihat tampil dengan imej berhijab menerusi sebuah video berdurasi 30 minit yang dimuat naik dalam Instagram miliknya.
Dalam video tersebut, Nana sedang mempromosikan produk berupa sambal yang diusahakannya sambil ditemani suami, Mohammad Raqeem Brian Abdullah.
Ketika menjawab pertanyaan pengikutnya tentang imej berhijab, bekas bintang Akademi Fantasia musim pertama (AF1) itu berkata dia sebenarnya belum bersedia untuk berkongsi dengan lebih lanjut tentang perkara perubahan yang sedang dijalani kini.
“Saya tidak kuat untuk bercerita mengenainya (penampilan bertudung). Sebab itu, saya ajak suami, Brian untuk bersama-sama dengan saya dalam video ini. Apa pun, terima kasih kerana sudah mendoakan saya.
“Alhamdulillah, doa-doa anda yang baik untuk saya itu sudah dimakbulkan Allah. Saya bersyukur dan sangat berterima kasih di atas doa-doa kalian semua. Apapun, saya masih belajar lagi dan terus doakan yang terbaik ya,” katanya.
Ujar ibu kepada dua orang cahaya mata itu, dia percaya sesuatu perubahan tidak akan terjadi sebelum tiba masanya.

“Alhamdulillah, saya amat bersyukur kerana hidayah ini sampai awal. Tapi, sejujurnya sebagai manusia biasa perubahan perlukan masa dan inilah harinya.
“Sekali lagi, saya mohon doakan yang terbaik untuk saya dan terima saya seadanya. Apapun, saya masih Nana yang dulu dan insya-Allah saya akan buat yang lebih baik lagi,” kata pemilik nama lengkap Nurul Hana Che Mahazan itu.
Suaminya, Brian ketika mencelah berkata, dia tidak pernah mendesak isterinya ke arah ‘berhijrah’ dan lebih selesa memberi ruang kepada Nana untuk bersedia jika sudah tiba masanya.
“Bagi saya, asalkan Nana sendiri dah bersedia nak memakai tudung, saya okey saja untuk terus memberi sokongan. Alhamdulillah, sekarang dia sudah pun memakai tudung dengan rela hati,” katanya.
Sejak beberapa hari lalu, beberapa artis wanita mengambil keputusan untuk tampil dengan imej berhijab antaranya pelakon Izara Aishah, Siti Elizad, Vicha Saywho, Betty Rahmad dan penyanyi, Fieya Julia. -K! ONLINE


Issey kini deejay Gegar FM
Oleh TENGKU SUZANA RAJA MAMAT

15 Ogos 2021, 8:42 pm
PETALING JAYA – Selepas sebulan berehat meninggakan konti radio Suria FM, pelawak yang juga pelakon Issey kembali bertugas menemani para pendengar.
Berubah angin, Issey menerusi hantaran dalam Instagramnya pagi tadi memaklumkan dia kini bersama radio Gegar FM dan bersiaran ditemani rakan penyampai, Shah mengendalikan slot Gegar Pagi.
“Bismillahirrahim. Hari ni bermula satu perjalanan baru dalam hidup saya. Issey mula bersiaran di @gegar.my dalam segmen Gegar Pagi bersama @shahgegar,” tulisnya.
Pada hantaran sama, Issey atau nama sebenarnya Fazlisham Mat Hussin, 34, turut kelihatan ceria dan lebih selesa memandangkan saluran radio tersebut tertumpu kepada pendengar di negeri Pantai Timur memandangkan dia sendiri berasal dari Kelantan.
Menjengah ruangan komen, rata-rata selebriti termasuk rakan penyampai radio dan pengikutnya mengucapkan tahniah dan selamat datang buat Issey.
“Huk aloh buat yang terbaik Issey. Tahniah sebab kembali menceriakan kami.

“Pergilah kau mengejar cita-citamu wahai Issey. Dah dua tahun aku tak dengar Gegar, sekarang dengar semula disebabkan kau,” tulis netizen.
Terdahulu, Issey memulakan tugasan sebagai penyampai radio Suria FM pada 6 Ogos 2018.
Pengunduran diri pelawak tersebut 16 Julai lalu mengundang sebak memandangkan dia dan dua lagi penyampai Suria Pagi, Ajak Shiro dan Fizie Ali sememangnya bersahabat baik tidak hanya di dalam konti radio. – K! ONLINE


Sesi persekolahan dilewatkan 3 Oktober depan
Oleh MOHD. HUSNI MOHD. NOOR

15 Ogos 2021, 8:45 pm
PUTRAJAYA – Sesi persekolahan di seluruh negara yang sepatutnya bermula 1 September ini ditangguhkan kepada 3 Oktober depan.
Perkara itu dimaklumkan Menteri Kanan (Pendidikan), Datuk Dr. Radzi Jidin menerusi rakaman video di laman sosial Facebook, hari ini.
Radzi berkata, pembukaan sesi persekolahan itu dilewatkan sedikit selepas meneliti situasi perkembangan semasa membabitkan penularan Covid-19 di seluruh negara.
Beliau berkata, pembukaan sekolah akan dibuat secara berperingkat bermula dengan kelas peperiksaan.
“Perincian pembukaan sekolah mengikut fasa Pelan Pemulihan Negara (PPN) akan diperincikan dan dimaklumkan oleh Kementerian Pendidikan (KPM) dalam masa terdekat.
“Namun, berdasarkan prosedur operasi standard (SOP) Majlis Keselamatan Negara (MKN), tidak ada sekolah yang akan dibuka untuk negeri Fasa 1 PPN.

“Saya amat berharap penjelasan ini dapat meredakan kebimbangan dalam kalangan ibu bapa tentang pembukaan semula sekolah,” katanya.
Katanya, keputusan itu dibuat selepas mengambil kira keselamatan anak-anak dan kebimbangan ibu bapa.
“Bagi negeri-negeri Fasa 2 pula, sekolah dibenarkan buka bagi murid kelas peperiksaan sahaja.
“Negeri Fasa 3 pula, sekolah dibenarkan buka bagi murid kelas peperiksaan dan murid-murid lain,” jelasnya.
Bagaimanapun, Radzi berkata, bagi negeri Fasa 2 dan 3 pula, pembukaan sekolah dibenarkan selepas penilaian risiko penularan wabak di negeri berkenaan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


101 kematian luar hospital, tertinggi pernah dicatat
Oleh SITI A'ISYAH SUKAIMI

15 Ogos 2021, 8:41 pm
PUTRAJAYA – Kes kematian di luar hospital atau brought-in-dead (BID) merekodkan angka tertinggi sejak pandemik melanda negara dengan 101 kes daripada keseluruhan 282 kes  kematian hari ini menjadikan jumlah kes kematian Covid-19 mencecah 12,510 kes.
Ketua Pengarah Kesihatan, Tan Sri Dr. Noor Hisham Abdullah berkata, kes aktif dengan kebolehjangkitan terus meningkat kepada 247,261 kes termasuk 1,059 kes sedang dirawat di Unit Rawatan Rapi (ICU) dan 526 kes memerlukan bantuan pernafasan serta sebanyak 16,945 kes sembuh dicatatkan.
Beliau berkata, daripada jumlah kes 20,546 kes hari ini sebanyak 373 kes (1.8 peratus) kategori tiga, empat dan lima manakala, sebanyak 20,173 kes (98.2 peratus) kategori satu dan dua.
Menurutnya, secara keseluruhan, 17,802 kes (86.64 peratus) daripada jumlah kes yang dilaporkan tiada atau tidak lengkap vaksinasi.
“Justeru, dapatkan vaksin Covid-19 bagi mengurangkan risiko jangkitan yang serius. Diharapkan ini akan mengurangkan jangkitan di dalam negara, terutamanya kes di kategori tiga hingga lima,” ujarnya. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Azizulhasni terima anugerah ketiga MBR
Oleh MUHAMMAD HELMEE RAMLI

15 Ogos 2021, 9:29 pm
JAGUH berbasikal trek negara, Datuk Azizulhasni Awang terus menerima penghargaan apabila namanya terpahat dalam Malaysia Book of Records (MBR) selepas memenangi pingat perak pada Sukan Olimpik Tokyo 2020 baru-baru ini.
Azizuhasni yang terkenal dengan julukan The Pocket Rocketman menerima anugerah itu sebagai rakyat Malaysia pertama yang merangkul pingat perak dalam acara berbasikal trek pada Sukan Olimpik.
Ini adalah kali ketiga nama anak kelahiran Dungun, Terengganu itu tercatat dalam MBR memandangkan sebelum ini beliau menjadi rakyat Malaysia pertama memenangi pingat gangsa pada Sukan Olimpik Rio 2016 serta muncul juara dunia pada 2017.
Atlet berusia 33 tahun itu nyata gembira dengan anugerah tersebut selain berharap kejayaannya mampu menjadi inspirasi buat atlet-atlet lain untuk berjaya.
“Saya sangat gembira dengan penghargaan ini dan terima kasih kepada MBR kerana mengiktiraf pencapaian saya pada Olimpik. Saya harap ia mampu menjadi inspirasi buat atlet di Malaysia serta semua pihak di luar sana.
“Pengiktirafan seperti ini bermakna saya perlu bekerja lebih keras lagi bagi mendapatkan satu lagi pingat pada Sukan Olimpik Paris tiga tahun lagi,” katanya pada majlis penyerahan sijil secara maya hari ini.

Sementara itu, Ketua Pegawai Operasi (COO) MBR, Christopher Wong mengakui berbesar hati untuk menyenaraikan nama Azizulhasni buat kali ketiga dalam MBR.
“Bagi pihak MBR, saya dengan bangganya ingin mengumumkan Azizulhasni telah disenaraikan dalam MBR buat kali ketiga. Kali ini, beliau diiktiraf atas kejayaan memenangi pingat perak pertama menerusi sukan berbasikal,” ujarnya. – K! ONLINE


Gagal merompak kerana tulisan cakar ayam
Oleh KOSMO!

15 Ogos 2021, 9:30 pm
LONDON – Seorang perompak di Britain terpaksa pulang dengan tangan kosong selepas percubaan untuk merompak sebuah bank menemui kegagalan disebabkan tulisan tangannya yang  seperti cakar ayam, lapor laman berita HuffPost kelmarin.
Alan Slattery, 67, pada Mac lepas cuba merompak sebuah bank di Eastbourne, England, namun gagal kerana pegawai bank tidak memahami tulisannya yang mengandungi ancaman.
Menurut polis, pegawai bank tersebut tidak memahami tulisan Slattery yang meminta sejumlah wang tunai diserahkan kepadanya.
Dalam satu hantaran di Twitter, polis memuat naik nota yang ditulis suspek ketika rompakan dilakukan.
“Skrin anda tidak akan menghentikan apa yang saya boleh lakukan. Serahkan wang tunai sebanyak £10 (RM59) dan £20 (RM118). Fikirkan tentang pelanggan lain,” tulis Slattery pada nota tersebut.
Seterusnya, pada bulan  sama, suspek melakukan rompakan lain dan membawa lari wang tunai berjumlah £2,400 (RM14,103)  di kawasan tempat tinggalnya.

Ini diikuti dengan satu lagi rompakan lain pada April lalu, namun dia gagal mendapatkan wang.
Polis kemudiannya berjaya mengesan lelaki itu berpandukan sistem televisyen litar tertutup pihak bank dan memberkas suspek  di rumahnya.
Dia kemudiannya mengaku bersalah terhadap satu dakwaan rompakan serta dua dakwaan cubaan merompak pada Julai lalu dan menjalani hukuman penjara enam tahun. – AGENSI


Gadis disangka hamil sebenarnya simpan ketumbuhan
Oleh KOSMO!

15 Ogos 2021, 10:00 pm
LONDON – Seorang remaja perempuan tidak menyangka bahawa keadaan perutnya yang membesar seperti kandungan berusia sembilan bulan sebenarnya mempunyai ketumbuhan bersaiz sebiji bola sepak, lapor akhbar Daily Star semalam.
Abi Chadwick, 19, mengakui bahawa dia telah cuba untuk berdiet, namun keadaan perutnya masih sama sehingga dia mula mengalami kesakitan teruk pada bahagian perutnya.
Selepas berjumpa doktor, Chadwick disahkan mempunyai ketumbuhan bersaiz 33 sentimeter di dalam perutnya.
“Saya belum pernah melihat seseorang mempunyai ketumbuhan sebesar itu.
“Saya menyangkakan ia hanya bersaiz kecil dan akan hilang, namun akhirnya saya mendapat tahu bahawa perut saya dipenuhi  ketumbuhan tersebut,” katanya.
Tambah Chadwick, dia mula menyedari masalah itu selepas mengalami kenaikan berat badan mendadak sebanyak 13 kilogram.

“Perut saya amat keras dan apabila saya keluar ke kedai, orang melihat ke arah saya seperti seorang wanita yang sedang hamil sembilan bulan.
“Orang di sekeliling memberitahu bahawa saya sedang hamil, namun saya fikirkan ia hanya disebabkan saya sudah menjadi gemuk,” ujarnya.
Bagaimanapun, selepas pakar mengimbas bahagian abdomennya, mereka terkejut apabila menemui satu ketumbuhan bersaiz besar yang perlu dibuang  segera.
“Ketumbuhan itu mungkin telah berada di dalam perut saya sejak lahir dan saya tidak pernah menyedarinya,” katanya.
Chadwick kemudiannya menjalani pembedahan untuk membuang ketumbuhan tersebut dan kini, dia boleh hidup seperti gadis normal yang lain.
“Saya gembira kerana tidak lagi kelihatan seperti wanita yang sedang hamil,” ujarnya. – AGENSI


Shuib mohon padam foto, video isteri tak tutup aurat
Oleh MOHD. HAIKAL ISA

15 Ogos 2021, 10:53 pm
PETALING JAYA – Pelawak dan usahawan, Shuib memohon kepada orang ramai agar tidak mengeluarkan atau memuat naik foto atau video Allahyarham isterinya, Siti Sarah Raissuddin yang tidak menutup aurat dengan sempurna.
Shuib atau nama lengkapnya, Shahmira Muhamad, 37, turut meminta jasa baik orang ramai agar tidak lagi menghebohkan kebaikan Allahyarham secara berlebih-lebihan.
“Saya ada permintaan di mana saya mohon kepada semua untuk tidak lagi mengeluarkan gambar atau video Allahyarham yang tidak menutup auratnya dengan sempurna.
“Saya juga mohon kepada yang telah memuat naik dalam media sosial untuk keluarkan kembali video atau gambar tersebut.
“Dan, saya juga mohon untuk tidak menceritakan kebaikan Allahyarham secara berlebih-lebihan. Cukuplah kita bersederhana dalam setiap perkara dan perbuatan kita. Insya-Allah, semoga kita semua diberkati dan dirahmati Allah SWT,” tulisnya dalam satu hantaran status Instagram sebentar tadi.
Dalam pada itu, bapa kepada empat cahaya mata itu turut mengambil kesempatan dalam hantaran yang sama mengucapkan terima kasih kepada semua yang mendoakan Allahyarham isterinya.

“Saya nak ucapkan jutaan terima kasih kepada semua yang mendoakan Allahyarham Siti Sarah Raissuddin, bidadari syurga saya.
“Sama-sama kita terus istiqamah menuju ke jalan Allah SWT. Jika rindu kepada Allahyarham, sedekahkan al-Fatihah,” katanya.
Allahyarham Siti Sarah Raissuddin meninggal dunia Isnin lalu selepas tiga hadir ditidurkan dan bertarung nyawa melawan virus Covid-19 di Hospital Canselor Tuanku Muhriz (HCTM) Universiti Kebangsaan Malaysia. – K! ONLINE


Kanak-kanak 9 tahun sertai ujian keberkesanan Moderna
Oleh KOSMO!

15 Ogos 2021, 10:30 pm
NEW YORK – Seorang kanak-kanak berumur sembilan tahun secara sukarela mengambil bahagian dalam satu ujian farmaseutikal yang dijalankan syarikat pengeluar vaksin Covid-19 Moderna untuk menguji keselamatan dan keberkesanan vaksin tersebut kepada penerima berumur enam hingga 12 tahun, lapor akhbar New York Post semalam.
Buat masa ini, vaksin Moderna hanya diberikan kepada individu berumur 18 tahun dan ke atas.
Walker Clary yang berasal dari bandar Syracuse, New York berkata, dia menyertai ujian tersebut kerana ingin menyelamatkan kanak-kanak lain.
“Ia amat mengujakan kerana saya menjadi salah seorang  yang terawal bagi kumpulan umur ini untuk menerima suntikan vaksin,” katanya.
Clary menerima suntikan tersebut di sebuah hospital pada Rabu lepas dan dijangka menerima suntikan kedua kurang dari sebulan.
Selepas ibu, bapa, abang dan kakaknya menerima suntikan vaksinasi, Clary tidak merasa ragu-ragu untuk menerima suntikan tersebut.

“Saya tidak risau langsung (untuk menerima suntikan). Saya tidak mahu dijangkiti Covid-19,” ujarnya.
Ujian yang disertai Clary adalah sebahagian daripada kajian KidCOVE yang dijalankan Moderna.
Menurut syarikat pengeluar vaksin tersebut, hampir 7,000 individu mengambil bahagian dalam ujian tersebut dan pihak keluarga ditawarkan pampasan untuk mengambil bahagian. – AGENSI


Vinales mohon maaf ‘dirasuk’ emosi
Oleh KOSMO!

15 Ogos 2021, 9:29 pm
STYRIA, Austria – Pelumba sensasi dari Itali, Maverick Vinales tampil membuat permohonan maaf secara terbuka kepada majikannya, Monster Yamaha selepas dilaporkan sengaja merosakkan jentera pasukan pada Grand Prix (GP) Stryia saingan Kejuaraan Motosikal Dunia (MotoGP) minggu lalu.
Susulan kejadian itu, Monster Yamaha telah ‘menggantung’ khidmat Vinales dengan tidak membenarkannya beraksi pada GP Austria yang berlangsung di Litar Red Bull Ring malam tadi.
Kata Vinales, apa yang berlaku sepatutnya boleh dielakkan tetapi dia terlalu beremosi sehingga menyaksikannya gagal mengendalikan jentera dengan baik selain percaya ia adalah berpunca daripada sistem elektronik.
“Saya sangat kecewa dengan apa yang berlaku kerana ini kali pertama ia terjadi dalam karier saya. Namun, saya beruntung kerana masih ramai yang sudi untuk mendekati saya walaupun dikritik dan dipersalahkan atas isu ini.
“Bagaimanapun, sebagai pelumba bertanggungjawab, saya memohon maaf kepada Yamaha kerana mungkin ia kesilapan dan kecuaian saya sehingga mengakibatkan kerosakan jentera pada GP Stryia yang lepas,” katanya.
Mengulas lanjut, Vinales yang juga juara MotoGP sebanyak tiga kali, menghormati keputusan Yamaha yang menggantungnya tetapi masih berharap hukuman tersebut ditarik semula pada masa akan datang.

“Saya memiliki hubungan yang cukup akrab dengan Yamaha sebelum ini tetapi sejak beberapa hari lepas, keadaan semakin sukar. Namun, mereka tahu saya sentiasa berikan seratus peratus di atas litar dan berharap dapat kembali menyertai pasukan tidak lama lagi,” katanya. – AGENSI


Wanita dakwa jadi ‘manusia magnet’ selepas terima vaksin Pfizer
Oleh KOSMO!

15 Ogos 2021, 8:00 pm
SACRAMENTO, CALIFORNIA – Seorang wanita dari California, Amerika Syarikat mendakwa bahawa barangan besi melekat pada badannya seperti magnet selepas dia menerima suntikan vaksin Pfizer, lapor laman berita HuffPost semalam.
Amelia Miller  yang ditemu bual dalam saluran berita One America News berkata, dia berubah menjadi ‘manusia magnet’ selepas menerima vaksin Covid-19 pada Jun lepas.
“Mulut saya mula berasa seperti rasa besi yang amat kuat.
“Saya kemudianya teringat akan beberapa laporan sebelum ini bahawa terdapat sebilangan orang yang mendakwa mereka mempunyai kebolehan magnetik selepas menerima suntikan vaksinasi.
“Pada awalnya, saya tidak mempercayainya kerana menyangkakan kesemua video itu satu penipuan  dan orang melakukannya kerana ingin mendapatkan populariti dalam  media sosial,” katanya.
Bagaimanapun, gadis itu mendakwa, dia secara tiba-tiba boleh melekatkan pelbagai jenis besi pada kulitnya dan dalam beberapa minit, dia dapat merasa seperti rasa besi di dalam mulutnya.

Ketika ingin menunjukkan kebolehan magnetiknya dalam sesi temu bual tersebut, Miller berjaya melekatkan sekeping besi bada badannya, namun malangnya, besi kedua terjatuh.
Pembaca berita yang menemu bualnya, Dan Ball kemudiannya secara spontan mengakui dia tidak tahu bagaimana untuk memberi respons kepada aksi Miller itu.
“Saya hilang  kata-kata dan ingin menamatkan temubual ini setakat ini.
“Saya mengucapkan terima kasih atas cerita anda kerana terdapat lebih banyak maklumat di luar sana dan orang ramai bertanya mengenai kesahihan video tersebut serta bagaimana ia boleh berlaku,” ujar Ball.
Dalam pada itu, saintis-saintis memberitahu bahawa tiada bukti menunjukkan bahawa vaksin Covid-19 boleh menjadikan seseorang itu magnetik.
Sekiranya keadaan itu berlaku, ia berkemungkinan disebabkan oleh keadaan kulit yang melekit. – AGENSI


Pas minta ahli solat hajat, munajat
Oleh MOHD RASDAN AHMAD

15 Ogos 2021, 8:31 pm
PETALING JAYA – Semua ahli Pas diminta mendirikan solat hajat dan bermunajat malam ini agar kerajaan Perikatan Nasional (PN) terus kekal mentadbir negara.
Timbalan Presiden Pas, Datuk Seri Tuan Ibrahim Tuan Man berkata, solat hajat tersebut adalah bagi menghadapi hari esok yang didakwa merupakan hari paling penting bagi masa depan negara.
“Esok hari yang sangat penting dalam menentukan masa depan negara.
“Kita perlukan masa untuk menyelesaikan kemelut yang berlaku, keadaan Covid-19 dan tekanan ekonomi rakyat serta negara pada masa ini,” jelasnya dalam satu hantaran di Facebook sebentar tadi.
Terdahulu, Tuan Ibrahim turut membuat hantaran di Facebook dengan menyifatkan pada kebiasaannya manusia tidak menghargai sesuatu waktu yang masih ada.
Menteri Alam Sekitar dan Air itu sebaliknya berkata, manusia hanya akan menghargainya dan menyesal setelah ia tiada.

“Biasanya manusia tidak hargai sesuatu waktu masih ada, namun ia akan menghargai dan menyesal setelah tiada,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pesakit HSI, HSA akan dipindah ke hospital swasta
Oleh KHAIRUL MOHD. ALI

15 Ogos 2021, 7:52 pm
JOHOR BAHRU – Sebahagian daripada pesakit bukan Covid-19 yang mendapatkan rawatan di Hospital Sultanah Aminah (HSA) dan Hospital Sultan Ismail (HSI) akan dipindahkan ke kemudahan hospital swasta.
Tunku Mahkota Johor, Tunku Ismail Sultan Ibrahim bertitah langkah berkenaan dibuat bagi mengurangkan bebanan terhadap sistem kesihatan awam negeri ini.
“Saya telah menitahkan penyumberan luar pesakit bukan Covid-19 ke hospital swasta bagi meringankan bebanan terhadap sistem kesihatan awam.
“Pesakit dari HSI akan dipindahkan ke Columbia Asia dan dari HSA akan dipindahkan ke KPJ,” titahnya dalam satu ciapan di laman Twitter miliknya, hari ini.
Baginda turut bertitah, inisiatif baharu iaitu Inisiatif Pemimpin Advokasi Covid-19 (IPA-C) akan dilaksanakan untuk mencegah penularan Covid-19.
“Inisiatif baru IPA-C akan dilaksanakan melalui kerjasama kerajaan Johor, Jabatan Kesihatan Johor dan pemimpin-pemimpin komuniti untuk mencegah penularan Covid-19.

“Pelaksanaannya adalah dengan mengutamakan collective responsibility, memantapkan risk communication dan memperkukuh usaha pemantauan,” titah baginda lagi.
Semalam, tular di media sosial pesakit yang mendapatkan rawatan di HSI terpaksa menerima rawatan di dalam khemah kerana kesesakan di dalam wad. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sperma lelaki tua bermutasi berisiko sebabkan masalah kesihatan
Oleh KOSMO!

15 Ogos 2021, 7:30 pm
SAN DIEGO, CALIFORNIA – Satu kajian mendapati mutasi dalam sperma lelaki yang lebih berusia boleh berpindah kepada anak serta menyebabkan masalah kesihatan seperti penyakit jantung atau autisme, lapor portal berita MailOnline semalam.
Kajian oleh kumpulan penyelidik dari Institut Perubatan Genomik Kanak-Kanak Rady dan Fakulti Perubatan Universiti California itu mendedahkan, satu dalam setiap 15 lelaki berusia adalah lebih berisiko memindahkan mutasi negatif itu kepada anak-anak berbanding lelaki muda.
“Amat mengejutkan kerana apabila perbandingan dibuat antara lelaki tua dan muda menunjukkan beberapa perbezaan dalam mutasi.
“Ini memberi petunjuk bahawa mutasi-mutasi ini berkemungkinan  tidak dapat dikesan sehinggalah dia (lelaki berusia) memiliki anak,” kata penulis utama kajian tersebut, Dr. Martin Breuss.
Sementara itu, kajian  sama turut mendapati bahawa  setiap ejakulasi daripada seorang lelaki menunjukkan terdapat purata 30 mutasi.
“Kami berpendapat mutasi-mutasi ini menyumbang kepada sebahagian besar masalah kesihatan yang berpotensi menyebabkan 15 peratus sindrom autisme, penyakit jantung kongenital dan penyakit pediatrik yang kronik.

“Bagaimanapun, kami berharap dengan mengenal pasti lelaki-lelaki yang berisiko, kes-kes berpotensi seperti ini dapat dielakkan,” kata penulis bersama kajian tersebut, Dr. Joseph Gleeson. – AGENSI


Kampung Bukit Cina kena PKPD akibat kes wanita Thailand bergejala
Oleh AMREE AHMAD

15 Ogos 2021, 7:23 pm
PUTRAJAYA –  Bermula kes wanita warga Thailand awal bulan ini, Kampung Bukit Cina di Terengganu bakal dikenakan Perintah Kawalan Pergerakan Diperketatkan (PKPD) mulai lusa.
Menteri Kanan Kluster Keselamatan, Datuk Seri Hishammuddin Tun Hussein berkata, lokaliti itu terletak dalam Mukim Pasir Akar, Daerah Besut dan telah merekodkan 55 kes Covid-19.
Kes indeks bagi kluster komuniti Bukit Cina ini daripada seorang wanita Thailand yang berusia 64 tahun dan disahkan positif wabak itu hasil saringan individu bergejala pada 8 Ogos lalu.
Turut diwartakan serentak sehingga 30 Ogos depan ialah Tapak Bina Spanish Garden, Daerah Kinta, Perak dan Kampung Lela Jasa, Mukim Olak Jeram, Jajahan Kuala Krai, Kelantan.
Selebihnya di Sabah yang meliputi Kampung Mantanau, Kampung Pirasan Ulu, Kampung Suang Punggur dan Kampung Tambulaung di Kota Belud serta Taman Megah Jaya di Tawau.
Sementara itu ujar Hishamuddin, hanya satu lokaliti di negeri tersebut yang sepatutnya tamat PKPD esok, namun lagi iaitu Kampung Tagibang, Kota Marudu. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mural ‘404:Not Found’ pada wajah mirip Jokowi
Oleh KOSMO!

15 Ogos 2021, 8:30 pm
JAKARTA – Pihak berkuasa Indonesia memadam sebuah mural yang memaparkan imej seorang lelaki mirip Presiden Joko Widodo (Jokowi) yang dilukis di Kota Tangerang, wilayah Banten, lapor laman berita Suara.com semalam.
Mural yang dilukis pada dinding sebuah jejantas itu memaparkan gambar lelaki seperti Jokowi memakai baju berwarna hitam dan putih serta mempunyai sepotong ayat bertulis, ‘404:Not Found’.
Ayat tersebut sering ditemui apabila pengguna internet tidak menemui dokumen atau laman web yang ingin diakses ketika membuat carian.
Ketua Polis Metro Tangerang, Deonijiu de Fatima mengesahkan perkara itu dan memaklumkan bahawa mural tersebut telah dipadam menggunakan cat berwarna hitam.
“Selepas disiasat, mural itu disedari dua hari lepas.
“Ia bagaimanapun telah dipadam kerana mirip dengan wajah Jokowi,” katanya.

Tambah Deonijiu, setakat ini, pihaknya masih belum dapat mengenal pasti suspek yang melukis mural tersebut kerana masih belum menerima rakaman televisyen litar tertutup (CCTV) di kawasan terbabit.
“Kami belum mengenal pasti suspek. CCTV juga masih belum disiasat,” katanya. – AGENSI


Tanah perkuburan di KL masih mampu tampung jenazah
Oleh MOHD. HUSNI MOHD. NOOR

15 Ogos 2021, 7:35 pm
PUTRAJAYA – Tanah-tanah perkuburan di bawah kariah Masjid-Masjid di Wilayah Persekutuan Kuala Lumpur masih boleh menampung keperluan pengebumian jenazah buat masa ini.
Perkara itu dimaklumkan Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri menerusi hantaran di Facebook, hari ini.
Kenyataan itu dikongsi Zulkifli selepas meninjau Tanah Perkuburan Islam Raudhatul Sakinah (TPIRS) Taman Selaseh, Kuala Lumpur tengah hari tadi.
Pada lawatan sama, Zulkifli turut berkesempatan melihat kerja-kerja penggalian kubur dilakukan oleh Tokoh Barisan Hadapan Ma’al Hijrah Peringkat Wilayah Persekutuan, Roslee Ali dan rakan-rakannya.
Zulkifli berkata, buat masa ini, 21 buah tanah perkuburan di bawah kariah masjid itu masih mempunyai baki 6,000 slot.
Beliau berkata, Jabatan Agama Islam Wilayah Persekutuan (Jawi) juga bercadang membangunkan tanah perkuburan Islam baharu di Bukit Jalil bagi menampung keperluan sedia ada.

“Kawasan seluas kira-kira 4.04 hektar tanah kubur akan ditambah di Bukit Jalil selain melihat tanah-tanah lain yang boleh diwakafkan atau dikhaskan bagi tujuan tanah perkuburan,” katanya.
Dalam pada itu, Zulkifli berkata, buat masa ini, empat tanah perkuburan dikhususkan bagi menampung jenazah di Kuala Lumpur iaitu TPIRS Bukit Kiara yang boleh menampung 4,000 slot, TPIRS Taman Selaseh (8,000 slot), TPIRS Kepong (5,000 slot) dan TPIRS Bukit Jalil (1,000 slot). -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


12 ahli keluarga Yana Samsudin positif Covid-19
Oleh TENGKU SUZANA RAJA MAMAT

15 Ogos 2021, 7:49 pm
PETALING JAYA – Pelakon Yana Samsudin memaklumkan 12 ahli keluarganya positif virus Covid-19.
Yana menerusi hantaran dalam InstaStorynya memberitahu dua orang kakak kandungnya juga antara yang dijangkiti wabak maut tersebut.
“Dukacita dimaklumkan ahli keluarga saya iaitu Kak Yati dan Kak Liza disahkan positif Covid-19. 12 orang semuanya termasuk anak-anak.
“Sesiapa yang dah berhubung secara rapat boleh membuat ujian calitan sebab Kak Long saya tidak bergejala.
“Anak Kak Ngah saya juga tidak bergejala. Sama-sama kita jaga kesihatan,” tulisnya.
Menerusi hantaran berbeza semalam, pelakon filem Adnan Semp-it itu turut meluahkan perasaan sedih terhadap apa yang menimpa keluarganya.

“Tak tahulah nak sedih atau apa. Semoga mereka kuat dan sihat semuanya,” katanya.
Sebelum ini, beberapa selebriti tanah air antaranya Ashraf Muslim, Puteri Aishah, Alif Satar, Harris Anuar, Shima Anuar, Emma Maembong, Aepul Drama Band, Sweet Qismina, Aprena Manrose, Man Kidal, Jue Aziz dan Yusuf Bahrin turut disahkan positif Covid-19.
Hari ini, negara mencatatkan jumlah kes baharu Covid-19 sebanyak 20,546 dengan kes kematian sebanyak 282 orang. – K! ONLINE


Sukarelawan berbahasa Urdu, Bengali di PPV
Oleh NUR HUDA MUSA

15 Ogos 2021, 8:36 pm
PETALING JAYA – Usaha seorang sukarelawan di Pusat Pemberian Vaksin (PPV) mempelajari bahasa Urdu dan Bengali bagi memudahkan komunikasi dengan penerima vaksin warganegara Pakistan dan Bangladesh mendapat pujian orang ramai.
Menerusi video yang dimuatnaik di laman Twitter Ain Syawani, dia memberitahu usahanya mempelajari bahasa tersebut membantu memudahkan proses pendaftaran di kaunternya di PPV Stadium Bukit Jalil.
“Saya cuma nak kongsi rakaman video saya bercakap dalam bahasa Bengali dan Urdu. Belajar bahasa mereka membantu mempercepatkan kerja saya. Dan saya suka tengok reaksi mereka bila saya bercakap bahasa mereka. Harap video ini buat anda gembira,” ciapnya.
Katanya, dia yang bertugas sebagai sukarelawan di PPV sejak hujung bulan Jun lalu itu turut mempelajari bahasa lain seperti Myanmar, Nepal dan Hindi bagi memudahkan proses pendaftaran.
“Kadang-kadang susah mereka nak faham jadi saya ambil alternatif untuk belajar bahasa mereka, mudahkan kerja dua pihak.
“Setiap kali cakap bahasa Bangladesh, mesti mereka tersenyum dengar saya cakap bahasa mereka. Sekarang target nak belajar bahasa Myanmar pula tapi agak susah. Majoriti tak faham bila kita cakap bahasa Inggeris atau bahasa Melayu,” katanya.

Setakat ini, video tersebut telah ditonton lebih 99,000 kali dan turut mendapat respon positif orang ramai yang rata-ratanya memuji usahanya memudahkan proses vaksinasi bagi warga asing.
“Comelnya, terima kasih atas usaha menyantuni sesama manusia,” kata Saghasaadin.
“Semasa melancong ke Nepal, semua warga Nepal yang pernah bekerja di Malaysia sapa keluarga saya dengan gembira. Rasa sangat dialu-alukan di sana,” kongsi Nody.
“Terinspirasi nak buat macam ini. Nak belajar bahasa asas negara lain supaya mereka rasa dialu-alukan. Terima kasih sebab kongsi video ini,” kata rrkipas. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kes tinggi punca pesakit Covid-19 dirawat dalam khemah
Oleh MOHAMAD FAIZAL HASHIM

15 Ogos 2021, 8:00 pm
JOHOR BAHRU – Jumlah kedatangan pesakit Covid-19 yang tinggi ke Hospital Sultan Ismail (HSI), di sini sejak awal bulan ini menjadi punca mereka terpaksa ditempatkan di dalam khemah di luar Jabatan Kecemasan dan Trauma hospital itu.
Pengarah Kesihatan Negeri Johor, Datuk Dr. Aman Rabu berkata, pihak pengurusan hospital telah mengambil tindakan bagi mengatasi limpahan pesakit Covid-19 yang memerlukan kemasukan ke wad.
“Merujuk kepada isu tular di laman Facebook tentang situasi pesakit Covid-19 yang dirawat di dalam khemah di luar Jabatan Kecemasan dan Trauma berpunca akibat jumlah kedatangan pesakit Covid-19 yang tinggi dua minggu kebelakangan ini.
“Pihak pengurusan HSIJB telah mengambil tindakan bagi mengatasi limpahan pesakit Covid-19 yang memerlukan kemasukan ke wad.
“Tindakan pemantauan berterusan dan langkah penambahbaikan akan sentiasa diperkukuhkan dari semasa ke semasa,” katanya dalam kenyataan hari ini.
Baru-baru ini tular di media sosial berhubung keadaan pusat kuarantin pesakit Covid-19 yang menerima rawatan di dalam khemah.

Pada April tahun lalu, HSI dilaporkan telah mendirikan sebuah khemah tertutup dilengkapi penyaman udara di hadapan Jabatan Kecemasan dan Trauma bagi menambah baik Pusat Saringan Covid-19 yang juga disebut ‘Kem Covid’ dalam usaha mengurangkan risiko jangkitan antara perawat dan pesakit. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Empat pengamal perubatan tradisional disaman RM1 juta
Oleh ROHANA MOHD. NAWI

15 Ogos 2021, 5:55 pm
KOTA BHARU – Seorang suri rumah akan membuat tuntutan saman malu masing-masing sebanyak RM1 juta terhadap empat individu yang telah menuduhnya melakukan sihir dan mengamalkan ilmu hitam.
Rozita Ramli, 43, akan mengemukakan saman itu terhadap empat lelaki yang juga pengamal perubatan tradisional yang dikenali sebagai Tok Singa, Wea Selamos, Tok Hijau dan Ustaz Perlis.
Rozita berkata, keempat-empat lelaki itu membuat tuduhan ketika siaran langsung Facebook dan YouTube mereka awal bulan ini sekali gus memberi tekanan kepada keluarganya.
“Tuduhan yang dikeluarkan empat individu itu sehingga menyebabkan ramai pihak turut memaki hamun dan menyalahkan saya tanpa usul periksa.
“Saya juga dituduh melakukan sihir terhadap adik-beradik sendiri sehingga dikatakan ilmu itu berbalik kepada kami sekeluarga yang menyebabkan hubungan menjadi renggang.
“Ada individu membuat laporan polis menuduh saya menipu dengan mengutip sumbangan untuk rawatan anak perempuan yang mengalami penyakit misteri dan anak lelaki yang menderita buah pinggang kronik,” katanya ketika ditemui pemberita di pekarangan Ibu Pejabat Polis Daerah Kota Bharu di sini petang semalam

Tindakan saman malu itu dilakukan menerusi Tetuan Hariz Syakinah & Co dengan melantik Muhammad Hariz Md. Yusof sebagai peguam.
Tambah Rozita, dia mengambil tindakan saman malu itu sebagai pengajaran untuk setiap tuduhan selain mengingatkan orang ramai agar tidak terus membuat fitnah terhadap keluarganya.
Sebelum ini, tular video empat orang lelaki dipercayai pengamal perubatan tradisional sedang merawat anak perempuan Rozita berusia 15 tahun di media sosial. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Desakan letak jawatan adalah retorik
Oleh MOHD RASDAN AHMAD

15 Ogos 2021, 6:41 pm
PETALING JAYA – Sikap sebahagian kepimpinan politik yang berterusan mendesak Perdana Menteri, Tan Sri Muhyiddin Yassin agar meletakkan jawatan atas dakwaan telah gagal menangani pandemik Covid-19 hanyalah bersifat retorik dan alasan kosong semata-mata.
Ahli Dewan Ulama Pas Pusat (DUPP), Datuk Dr Nik Muhammad Zawawi Salleh melahirkan kekesalan dengan sikap tersebut ketika negara sedang menghadapi krisis kesihatan dan ekonomi akibat wabak Covid-19.
“Desakan-desakan berterusan ini, bukan sahaja mengganggu tumpuan pihak kerajaan Perikatan Nasional (PN) dalam menangani COVID-19, bahkan turut menimbulkan suasana politik yang tidak stabil.
“Ini juga akan mewujudkan suasana politik yang tidak harmoni yang akan memberikan kesan langsung kepada seluruh rakyat di negara ini,” katanya menerusi hantaran di Facebook miliknya sebentar tadi. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PMO nafi namakan Ismail Sabri calon PM ke-9
Oleh MOHD. HUSNI MOHD. NOOR

15 Ogos 2021, 5:13 pm
PUTRAJAYA – Pejabat Setiausaha Agung Perikatan Nasional (PN) menafikan mengeluarkan kenyataan berhubung pemilihan Datuk Seri Ismail Sabri Yaakob sebagai Perdana Menteri ke-9 menggantikan Tan Sri Muhyiddin Yassin.
Penafian itu dibuat Menteri Dalam Negeri yang juga Setiausaha Agung PN menerusi hantaran di Facebook selain Pejabat Perdana Menteri sendiri hari ini.
Kenyataan media palsu bertajuk ‘Ismail Sabri Penyambung Legasi Kejayaan Pemulihan’ mula tular di media sosial hari ini.
Kenyataan media palsu bertajuk ‘Ismail Sabri Penyambung Legasi Kejayaan Pemulihan’ mula tular di media sosial hari ini susulan laporan media mengaitkan isu peletakan jawatan Perdana Menteri, esok.
Kenyataan itu antara lain turut menyebut bahawa jawatan Timbalan Perdana Menteri akan diberikan kepada Ahli Parlimen Gombak, Datuk Seri Mohamed Azmin Ali. – K! ONLINE


Warga UPSI, Malbatt 850-9 bantu penduduk Lubnan
Oleh ZAKI SALLEH

15 Ogos 2021, 5:21 pm
TANJUNG MALIM – Fakulti Bahasa dan Komunikasi (FBK) Universiti Pendidikan Sultan Idris (UPSI) berjaya mengumpul barangan yang diperlukan daripada orang ramai untuk disumbangkan kepada kontinjen Malbatt 850-9 Angkatan Tentera Malaysia.
Malbat 850-9 akan menyertai misi Pasukan Interim Pertubuhan Bangsa-Bangsa Bersatu (PBB) (UNIFIL) di Lubnan tidak lama lagi.
Sesi penyerahan dilakukan secara ringkas oleh Dekan FBK, Prof. Madya. Dr. [email protected] Muhamad kepada wakil pihak Malbatt 850-9 Mejar Muhammad Aidil Zali kelmarin.
Menurut Mazura, program Misi Kemanusiaan Lubnan FBK Prihatin 2021 dijalankan itu mendapat sambutan baik daripada warga UPSI mahupun orang awam dan julung-julung kali dianjurkan bersama pihak kontinjen Malbatt 850-9.
“Program ini menggerakkan semua ahli jawatankuasa dalam kalangan pensyarah dan pelajar untuk membuat hebahan menggunakan media sosial secara meluas dan mendapat sambutan yang menggalakkan dari semua pihak,” ujarnya.
Sementara itu, Muhammad Aidil mengucapkan terima kasih bagi pihak Malbatt 850-9 dan memberitahu sumbangan yang dikumpulkan oleh FBK akan diserahkan kepada komuniti di kawasan Selatan Lubnan meliputi orang awam, hospital dan sekolah.

Beliau berkata, kehidupan penduduk di sana terjejas disebabkan kesan peperangan dan sangat memerlukan bantuan.
“Antara yang diperlukan seperti pakaian musim sejuk, lampin pakai buang kanak-kanak dan dewasa, tuala wanita, permainan kanak-kanak, set alat tulis, kerusi roda, tongkat orang dewasa dan brosur kesihatan dalam bahasa Inggeris dan bahasa Arab,” katanya. – K! ONLINE


Khairy mohon maaf jika ada kekurangan sepanjang berkhidmat
Oleh AMREE AHMAD

15 Ogos 2021, 5:14 pm
PUTRAJAYA – Khairy Jamaluddin Abu Bakar hari ini tampil memohon maaf secara terbuka kepada semua rakyat Malaysia sekiranya ada kekurangan sepanjang berkhidmat sejak 10 Mac tahun lalu.
Menerusi dua rakaman video versi bahasa Melayu dan Inggeris masing-masing berdurasi 8 minit 45 saat dan 7 minit 12 saat itu, beliau merakamkan penghargaan kepada semua pihak.
“Saya mengambil peluang di sini untuk memohon maaf kepada sesiapa yang ada pengalaman buruk dengan Program Imunisasi Covid-19 Kebangsaan (PICK) sejak dilancarkan kerajaan.
“Namun saya berjanji akan terus lagi belajar, menambah baik dan berjuang untuk keadaan lebih sempurna selepas ini,” kata Menteri Teknologi, Sains dan Inovasi menerusi hantaran itu.
Nada agak sayu beliau yang juga Menteri Penyelaras PICK ketika berucap itu menimbulkan spekulasi adakah ini adalah hari terakhir Khairy, 45, bertugas secara rasmi sebagai menteri.
Malah sepanjang ucapan tersebut beliau lebih banyak mengulangi perkara yang sama sudah dilaporkan pihak media tempatan sebelum ini mengenai pelbagai isu berkaitan dengan PICK.

Tidak pula dipastikan sama ada penampilan beliau itu seperti beri isyarat awal pengunduran dirinya susulan spekulasi Perdana Menteri, Tan Sri Muhyiddin Yassin meletakkan jawatan esok.
Berdasarkan peruntukan Perlembagaan, peletakan jawatan ketua kerajaan akan melibatkan kesemua anggota jemaah Kabinet pun kehilangan jawatan masing-masing secara automatik. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


16 suspek sindiket penyeludupan Rohingya ditahan
Oleh NUR ANATI JUHARI

15 Ogos 2021, 6:34 pm
ALOR SETAR – Seramai 16 warga asing daripada etnik Rohingya yang disyaki terlibat dalam sindiket penyeludupan manusia dan pemalsuan dokumen ditahan dalam empat serbuan berasingan di sekitar Alor Setar, kelmarin.
Ketua Polis Kedah, Datuk Kamarul Zaman Mamat berkata, serbuan Op Pintas hasil maklumat awam bermula kira-kira pukul 7.30 malam itu turut merampas beberapa dokumen palsu berkaitan aktiviti tersebut yang dipercayai turut didalangi warga tempatan.
“Hasil siasatan awal mendapati setiap migran dikenakan bayaran RM30,000 bagi membantu mereka memasuki sempadan negara dan RM2,000 untuk urusan perjalanan serta penyediaan dokumen palsu,” katanya dalam satu kenyataan di sini hari ini.
Menurutnya, kesemua suspek terdiri daripada lapan lelaki dan enam wanita yang ditangkap berusia lingkungan 18 hingga 50 tahun manakala dua kanak-kanak berusia dua dan tiga tahun yang ditahan merupakan anak kepada suspek.
“Mereka ditahan di bawah siasatan Akta Kesalahan Keselamatan (Langkah-Langkah Khas) 2012 (SOSMA),” ujarnya.
Beliau berkata, sindiket itu dipercayai mampu mengaut keuntungan lebih setengah juta ringgit dan telah bergiat aktif di utara tanah air sejak Januari lalu.

“Penahanan semua suspek itu berjaya melumpuhkan satu sindiket penyeludupan manusia dari negara jiran,” jelasnya.
Tambahnya, kes disiasat di bawah Seksyen 26A dan Seksyen 26E Akta Antipemerdagangan Orang dan Antipenyeludupan Migran (ATIPSOM) 2007 dan Seksyen 6(1)(c) Akta Imigresen kerana tidak memiliki dokumen perjalanan sah.
Beliau pada masa sama mengalu-alukan orang ramai yang mempunyai maklumat mengenai kes itu tampil menyalurkan maklumat di talian 04-7741275 atau MERS 999 – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lima lagi kes positif berkaitan Parlimen
Oleh NOR IDAYU BOSRO

15 Ogos 2021, 7:13 pm
PUTRAJAYA – Sebanyak lima lagi kes positif Covid-19 berkaitan persidangan Dewan Rakyat dilaporkan hari ini menjadikan jumlah terbaharu yang dijangkiti seramai 102 individu.
Ketua Pengarah Kesihatan, Tan Sri Dr. Noor Hisham Abdullah berkata, pertambahan lima kes tersebut adalah kes semasa Sidang Mesyuarat Khas Parlimen yang diadakan pada 26 hingga 29 Julai lalu.
Beliau berkata, kelima-lima kes baharu tersebut telah dimaklumkan pada 13 Ogos lalu melibatkan lima sekeluarga di mana kes pertama bergejala adalah individu yang menghadiri sidang Parlimen tersebut.
“Tiga kes mempunyai nilai kitaran ambang atau CT value RT PCR antara 16.98 sehingga 22.76 (kebolehjangkitan tinggi) manakala dua lagi adalah di antara 28.98 sehingga 33.98 (kebolehjangkitan rendah).
“Kesemua mereka telah lengkap mendapat dua dos vaksin. Mereka hanya bergejala ringan dan menjalani kuarantin di kediaman masing-masing,” katanya dalam satu kenyataan di sini hari ini.
Noor Hisham berkata, Kementerian Kesihatan bersama Parlimen dan Majlis Keselamatan Negara melaksanakan kesiapsiagaan bagi menambah baik persediaan pembukaan semula Parlimen bertujuan mengurangkan lagi risiko penularan jangkitan sebelum dan semasa persidangan.

Beliau berkata, kesiapsiagaan itu terdiri daripada tindakan memastikan individu pelbagai kategori dari pelbagai negeri yang hadir ke Parlimen adalah sihat dan tidak dijangkiti Covid-19 pada masa tersebut.
“Selain itu ia melibatkan keadaan persekitaran serta bahagian dalaman Parlimen dikaji dan ditambah baik supaya selamat, kurang risiko dan tidak menjadi tempat penularan Covid-19,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pengguna Google Earth dakwa kesan imej UFO terkandas
Oleh KOSMO!

15 Ogos 2021, 6:30 pm
PULAU STARBUCK, KIRIBATI – Seorang pengguna laman sosial Reddit mendakwa bahawa dia mengesan imej objek terbang tidak dikenali (UFO) mendarat di sebuah pulau tidak berpenghuni di tengah lautan, lapor akhbar Daily Star semalam.
Pengguna akaun bernama @dansterdj itu memuat naik imej saiz besar objek berbentuk aneh terdampar di Pulau Starbuck yang merupakan sebahagian daripada negara Kiribati.
“UFO terhempas di Pulau Starbuck!
“Imej Google Earth ini menunjukkan terdapat corak laluan di belakang objek tersebut yang menunjukkan ia bergerak pada kelajuan tinggi ,” tulisnya pada kapsyen gambar tersebut.
Imej itu menerima pelbagai komen daripada pengguna yang membuat spekulasi mengenai bagaimana objek tersebut boleh berada di situ.
“Saya tidak tahu apakah objek itu atau adakah ia UFO? Bagaimanapun, ia amat hebat,” tulis seorang pengguna.

Terdapat juga pengguna yang tidak mempercayai dakwaan tersebut dan berkata, imej yang dilihat  berbentuk seperti bot yang mempunyai corak laluan pasir pada bahagian belakangnya, berkemungkinan ditarik oleh seseorang. – AGENSI


Pengguna pil Viagra mengadu alami masalah pendengaran
Oleh KOSMO!

15 Ogos 2021, 5:47 pm
LONDON – Sebilangan pengguna pil Viagra mengaku mereka mengalami kesan sampingan selepas beberapa tahun mengambil ubat perangsang tersebut termasuk mengalami masalah pendengaran, lapor akhbar The Sun semalam.
Sembilan penduduk Britain mendedahkan bahawa mereka mengalami beberapa kesan sampingan selepas menggunakan pil itu sejak lima tahun lepas.
Selain kurang pendengaran, tiga mangsa mengakui mereka mengalami priapisme, iaitu keadaan yang mana zakar menjadi tegang selama berjam-jam dan disertai rasa sakit.
Malah, dalam kes paling buruk zakar individu tersebut terpaksa dipotong.
Bekas ketua majalah dewasa, Hugh Hefner turut dilaporkan menjadi pekak akibat terlalu banyak mengambil pil Viagra sebelum meninggal dunia pada tahun 2017.
Secara keseluruhan, sebanyak 543 kesan sampingan berkaitan pil Viagra atau versi generiknya, sildenafil telah dikenal pasti.

Antara aduan yang dibuat oleh mangsa termasuk muntah-muntah, pengsan, kembung perut, sakit belakang, kekeliruan dan hilang ingatan. – AGENSI


Harga 20 sen sekilogram, petani musnahkan 6,400 pokok timun
Oleh ABDUL RASHID ABDUL RAHMAN

15 Ogos 2021, 5:04 pm
KUANTAN – Akibat kejatuhan mendadak harga timun kepada hanya 20 sen sekilogram membuatkan seorang petani bertindak nekad memusnahkan kira-kira 6,400 pokok timun yang ditanamnya di Taman Kekal Pengeluaran Makanan (TKPM) Inderapura Jalan Kuantan-Pekan di sini.
Zulkarnain Abdul Razak, 48, berkata, dia tiada pilihan lain selain memusnahkan kesemua pokok timun berkenaan daripada terus menanggung kerugian akibat kejatuhan harga.
“Saya lebih rela musnahkan 6,400 pokok timun yang sedang berbuah daripada terus menanggung kerugian yang lebih teruk kerana dengan harga ladang cuma 20 sen sekilogram mustahil untuk saya dapat mempertahankan pokok timun yang masih mengeluarkan hasil.
“Sepatutnya pokok timun ini boleh bertahan sekurang-kurangnya tiga minggu lagi dan mampu memberi pulangan hasil antara RM7,000 hingga RM9,000 sekiranya harga paling rendah RM1 sekilogram namun berlaku sebaliknya,” katanya di sini hari ini.
Faktor utama kejatuhan harga timun ialah berikutan PKP 3.0 yang agak panjang menyebabkan banyak pasar borong, pekan sehari dan pasar pagi ditutup.
Menurutnya, sejak empat tahun mengusahakan tanaman timun kaedah fartigasi, ini kali pertama harganya jatuh terlalu rendah sehingga 20 sen sekilogram.
Katanya, dia hanya sempat menjual beberapa tan sahaja buah timun sebelum mengambil keputusan nekad memusnahkan semua 6,400 pokok yang sedang berbuah dengan cara memberhentikan bekalan air siraman.

“Saya lebih rela menanggung kerugian lebih RM5,000 modal pusingan menyediakan benih dan baja termasuk upah pekerja kerana mustahil untuk mengekalkan tanaman berkenaan sedangkan kos baja sehari hampir RM100,” jelasnya.
Dalam pada itu, beliau berkata, faktor utama kejatuhan harga timun ialah berikutan Perintah Kawalan Pergerakan (PKP) 3.0 yang agak panjang menyebabkan banyak pasar borong, pekan sehari dan pasar pagi ditutup.
Sementara itu, rakanya, Che Osman Senik, 58, berkata sebelum ini dia terpaksa membuang lebih 10 tan buah timun disebabkan tiada permintaan daripada pemborong khususnya di Pasar Borong Selayang, Selangor.
“Terdapat lebih 12 pekebun di TKPM Inderapura yang mengusahakan tanaman timun dan semua menanggung kerugian hingga terpaksa bertindak memusnahkan pokok sebelum tiba masanya.
“Kejatuhan harga yang teruk bukan sahaja berlaku pada timun tetapi membabitkan pelbagai sayur lain, hari ini saya juga terpaksa bertindak memusnahkan 6,400 pokok peria kerana harganya jatuh 50 sen sekilogram,” ujarnya. – K! ONLINE


“Mereka bukan mahu jaga rakyat, sibuk kejar pangkat”
Oleh NUR HUDA MUSA

15 Ogos 2021, 3:53 pm
PETALING JAYA – Rakyat negara ini berasa berbelah bahagi apabila berita mengenai Perdana Menteri (PM) bakal meletakkan jawatan esok menjadi perbualan hangat.
Tinjauan Kosmo! di beberapa platform media sosial mendapati, rata-rata pengguna meluahkan rasa terkejut dengan khabar perletakan jawatan serta turut bersedih dengan pergolakan politik yang berlaku semasa negara kini dilanda wabak Covid-19.
“Petugas barisan hadapan tengah sibuk lawan Covid-19, ahli politik sibuk lawan siapa nak jadi PM,” kata Amin.
“Kalau betul abah lepaskan jawatan PM, semoga lepas dia letak jawatan ini Agong yang handle (kawal) semuanya sampai keadaan pulih,” kata Cacanana.
“Macam-macamlah degan isu kemelut politik. Tiada penghujung, kes Covid-19 belum selesai lagi,” kata Nasrul.
“Rakyat sangat berharap Agong sendiri yang ambil alih untuk tadbir Malaysia ketika ini. Tak mahu sesiapa ahli politik lain yang jadi pemimpin ketika ini. Kerana mereka bukan mahu jaga rakyat tapi sibuk kejar pangkat,” luah Mieeya.

Susulan berita perletakan jawatan itu juga, ada rakyat yang meluahkan tidak mahu keluar mengundi sekiranya Pilihan Raya Umum (PRU) diadakan kelak kerana kecewa dengan keadaan politik negara.
“Apa nak jadilah, dah elok Tan Sri Muhyiddin jadi PM, semula gila kuasa. PRU nanti aku malas nak pergi mengundi, buang masa,” kata Paan.
Terdahulu, Kosmo! Online melaporkan satu pengumuman besar berkenaan kedudukan Perdana Menteri, Tan Sri Muhyiddin Yassin akan berlaku esok.
Perkara tersebut dijelaskan oleh Menteri di Jabatan Perdana Menteri (Tugas-Tugas Khas), Datuk Seri Mohd. Redzuan Md Yusof selepas Mesyuarat Parti Peribumi Bersatu Malaysia (Bersatu) di Publika hari ini. – K! ONLINE


Polis Kelantan buru Iwe Telosan
Oleh MUHAMMAD AYMAN GHAFFA

15 Ogos 2021, 4:57 pm
KOTA BHARU – Polis sedang memburu salah seorang daripada lima suspek yang masih bebas selepas dipercayai terlibat dalam kes bunuh di Kampung Chengal Batu, Pasir Puteh dua minggu lalu.
Ketua Polis Kelantan, Datuk Shafien Mamat berkata, suspek yang dicari adalah Tuan Mohd. Ridzwan Tuan Mohamad, 32, atau lebih dikenali sebagai Iwe Telosan yang berasal dari Kampung Telosan, Pasir Puteh.
Katanya, sebelum ini, polis telah menahan empat lelaki berusia antara 34 hingga 44 tahun untuk membantu siasatan selepas mereka mengaku berada di lokasi kejadian pada 1 Ogos lalu.
“Keempat-empat suspek kini menjalani tempoh reman sehingga 17 Ogos ini. Oleh itu, polis sedang mengesan Iwe Telosan untuk membantu siasatan mengikut Seksyen 302 Kanun Keseksaan kerana membunuh.
“Pemeriksaan mendapati, suspek yang masih bebas ini mempunyai empat rekod jenayah lampau berkait kes culik, khianat dengan api, khianat dan mencuri,” katanya dalam satu kenyataan di sini hari ini.
Tambah Shafien, orang ramai yang mempunyai sebarang maklumat mengenai suspek diminta untuk menghubungi balai polis berhampiran.

Kosmo! Online sebelum ini melaporkan, mayat seorang lelaki ditemui dengan kesan kecederaan pada bahagian kepala di hadapan sebuah rumah di Kampung Chengal Batu, Pasir Puteh pada 1 Ogos lalu.
Mayat lelaki berusia 36 tahun itu dijumpai dalam keadaan terlentang di kawasan itu kira-kira pukul 9.30 malam. – K! ONLINE


Saya tidak suka dibandingkan dengan orang lain – Sharifah Rose
Oleh MOHAMMAD SHAHEMY AZMI

15 Ogos 2021, 4:25 pm
PETALING JAYA – Selebriti media sosial atau instafamous yang kini bergelar pelakon, Sharifah Rose mendedahkan bahawa dia berasa kurang senang apabila dibandingkan dengan individu lain.
Menerusi segmen soal jawab yang dikongsikan dalam InstaStory miliknya, Sharifah atau nama sebenarnya, Sharifah Rose Sabrina Syed Mohd. Mazfira, 23, telah ditanya salah seorang pengikutnya tentang perkara yang membuatkan dia berasa kurang senang dan cara bagaiaman dia menangani masalah tersebut.
“Apa yang membuatkan awak berasa kurang senang dan bagaimana awak mengatasi masalah tersebut?” ujar seorang pengguna Instagram.
Ujar gadis yang mesra disapa Rose itu, dia tidak suka apabila orang membandingkan dirinya dengan seseorang kerana perkara tersebut membuatkan dirinya berasa kurang dihargai.
“Saya tidak suka dibandingkan dengan orang lain. Perbuatan itu membuatkan saya berasa kurang dihargai.
“Apabila orang bercakap tentang kekurangan saya pada wajah atau sesuatu pada anggota badan saya, saya sebenarnya tidak terlalu memikirkannya. Sebab saya sendiri akan sedar perubahan pada badan saya,” katanya.

Untuk mengatasi perkara tersebut, pelakon yang pernah membintangi drama Kekasih Hati Mr. Bodyguard itu selalu bercakap dengan ibu bapanya tentang hal tersebut.
“Sekurang-kurangnya boleh melegakan hati. Sejujurnya saya fikir media sosial memainkan peranan dalam hal ini apabila pengguna mempunyai standard kecantikan mereka tersendiri.
“Jika anda tidak memenuhinya, anda akan rasa kurang dihargai,” tulisnya.
Katanya lagi, dia bagaimanapun bersyukur apabila dilahirkan dengan cukup sifat dan sempurna dan akan menggunakan kesempurnaan itu untuk membuat kebaikan kepada orang lain.
“Melihat perkara yang baik dalam kehiduapan dan membantu orang lain sudah cukup baik,” katanya.
Sekadar info, Rose sebelum ini mengakui bahawa dia tidak terlepas daripada mendapat kritikan netizen dan menganggap pekara sebegitu adalah biasa.
“Sebagai manusia biasa, saya menganggap ia adalah ruang untuk belajar daripada kesilapan dan memperbaiki kelemahan diri. Saya juga belajar untuk tidak menerima bulat-bulat kritikan tersebut sebaliknya tapis komen-komen berunsur negatif dan dapatkan sokongan daripada keluarga serta kawan-kawan yang lebih mengenali diri kita,” ujarnya.
Untuk menghilangkan stres dan tekanan yang diterima dalam laman sosial, Rose mendedahkan bahawa dia suka membaca buku sebagai salah satu cara detoksifikasi daripada media sosial dan antara buku yang menjadi kegemaran ialah buku motivasi. – K! ONLINE